title: Sklep Sveta 2009/916/SZVP z dne 23. oktobra 2009 o podpisu in sklenitvi Sporazuma med Evropsko unijo in Republiko Sejšeli o statusu sil pod vodstvom Evropske unije v Republiki Sejšeli v okviru vojaške operacije Evropske unije Atalanta

text:
               10.12.2009

               SL

               Uradni list Evropske unije

               L 323/12

         SKLEP SVETA 2009/916/SZVP
   z dne 23. oktobra 2009
   o podpisu in sklenitvi Sporazuma med Evropsko unijo in Republiko Sejšeli o statusu sil pod vodstvom Evropske unije v Republiki Sejšeli v okviru vojaške operacije Evropske unije Atalanta
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 24 Pogodbe,
   ob upoštevanju priporočila predsedstva,
   ob upoštevanju naslednjega:

               (1)

               Varnostni svet Združenih narodov (VSZN) je 15. maja 2008 sprejel Resolucijo 1814 (2008), s katero je države in regionalne organizacije pozval, naj zavarujejo ladje, ki prevažajo in dostavljajo humanitarno pomoč Somaliji ali sodelujejo v dejavnostih, ki so jih odobrili Združeni narodi.

               (2)

               VSZN je 2. junija 2008 sprejel Resolucijo 1816 (2008), s katero je državam, ki sodelujejo s prehodno zvezno vlado Somalije, za šest mesecev od datuma resolucije odobril, da vstopajo v teritorialno morje in v skladu z ustreznim mednarodnim pravom uporabljajo vsa potrebna sredstva za zatiranje piratstva in oboroženih ropov na morju. Z Resolucijo VSZN št. 1846 (2008), sprejeto 2. decembra 2008, so bile te določbe obnovljene za nadaljnjih 12 mesecev.

               (3)

               Svet je 10. novembra 2008 sprejel Skupni ukrep 2008/851/SZVP o vojaški operaciji Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo (1) (operacija „Atalanta“).

               (4)

               V členu 11 Skupnega ukrepa 2008/851/SZVP je predvideno, da se status sil pod vodstvom EU in njihovega osebja, ki so nameščene ali se nahajajo na kopenskem ozemlju tretjih držav ali delujejo v teritorialnih vodah tretjih držav ali v njihovih notranjih morskih vodah, določi v skladu s postopkom iz člena 24 Pogodbe.

               (5)

               Predsedstvo je ob pomoči generalnega sekretarja/visokega predstavnika na podlagi pooblastila Sveta z dne 18. septembra 2007 ter v skladu s členom 24 Pogodbe v pogajanjih doseglo dogovor o sporazumu med Evropsko unijo in Republiko Sejšeli o statusu sil pod vodstvom Evropske unije v Republiki Sejšeli.

               (6)

               Ta sporazum bi bilo treba odobriti –

         SKLENIL:
   Člen 1
   Sporazum med Evropsko unijo in Republiko Sejšeli o statusu sil pod vodstvom Evropske unije v Republiki Sejšeli v okviru vojaške operacije Evropske unije Atalanta se odobri v imenu Unije.
   Besedilo Sporazuma je priloženo temu sklepu.
   Člen 2
   Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma, ki je za Evropsko unijo zavezujoč.
   Člen 3
   Ta sklep začne učinkovati na dan sprejetja.
   Člen 4
   Ta sklep se objavi v Uradnem listu Evropske unije.

      V Luxembourgu, 23. oktobra 2009

            Za Svet

            Predsednik

         T. BILLSTRÖM

      (1)  UL L 301, 12.11.2008, str. 33.
    ---documentbreak---

               10.12.2009

               SL

               Uradni list Evropske unije

               L 323/14

         PREVOD
   SPORAZUM
   med Evropsko unijo in Republiko Sejšeli o statusu sil pod vodstvom Evropske unije v Republiki Sejšeli v okviru vojaške operacije Evropske unije Atalanta
   EVROPSKA UNIJA (EU)
   na eni strani in
   REPUBLIKA SEJŠELI, v nadaljnjem besedilu „država gostiteljica“,
   na drugi strani,
   v nadaljnjem besedilu „pogodbenici“, STA SE –
   OB UPOŠTEVANJU:
   resolucij Varnostnega sveta Združenih narodov (ZN) (RVSZN) 1814 (2008), 1838 (2008), 1846 (2008) in 1851 (2008),
   pisem Republike Sejšeli z dne 2. aprila 2009 in 21. avgusta 2009, s katerima je država zaprosila za prisotnost pomorskih sil EU na svojem ozemlju,
   Skupnega ukrepa Sveta Evropske unije 2008/851/SZVP z dne 10. novembra 2008 o vojaški operaciji Evropske unije kot prispevku k odvračanju, preprečevanju in zatiranju piratstva in oboroženih ropov pred somalsko obalo,
   dejstva, da ta sporazum ne bo vplival na pravice in obveznosti, ki jih imata pogodbenici na podlagi mednarodnih sporazumov in drugih instrumentov v zvezi z ustanovitvijo mednarodnih sodišč, vključno s statutom Mednarodnega kazenskega sodišča –
   DOGOVORILI O NASLEDNJEM:
   Člen 1
   Področje uporabe in opredelitve
   1.   Ta sporazum se uporablja za sile pod vodstvom Evropske unije in njihovo osebje.
   2.   Določbe tega sporazuma se uporabljajo samo na ozemlju države gostiteljice, vključno z njenimi vodami in zračnim prostorom.
   3.   Za namene tega sporazuma:

               (a)

               „sile pod vodstvom Evropske unije (EUNAVFOR)“ pomenijo vojaško poveljstvo EU in nacionalne kontingente, ki prispevajo k operaciji EU „Atalanta“, ter njihova plovila, zrakoplove, opremo in prevozna sredstva;

               (b)

               „operacija“ pomeni pripravo, vzpostavitev, izvedbo in podpiranje vojaške misije na podlagi mandata, podeljenega z resolucijami VSZN 1814 (2008), 1838 (2008), 1846 (2008) in 1851 (2008) ter vsemi ustreznimi nadaljnjimi resolucijami Varnostnega sveta ZN, Konvencijo ZN o pomorskem mednarodnem pravu in vabiloma Republike Sejšeli z dne 2. aprila 2009 in 21. avgusta 2009;

               (c)

               „poveljnik operacije“ pomeni poveljnika operacije;

               (d)

               „poveljnik sil EU“ pomeni poveljnika na terenu;

               (e)

               „vojaško poveljstvo EU“ pomeni vojaško poveljstvo in njegove sestavne dele, ne glede na to, kje se nahaja, pod poveljstvom vojaških poveljnikov EU, ki poveljujejo ali nadzirajo operacijo;

               (f)

               „nacionalni kontingenti“ pomeni enote, plovila, zrakoplove in sestave, vključno z enotami za varovanje in vojaškimi enotami na krovu trgovskih ladij, ki pripadajo državam članicam Evropske unije ali tretjim državam, ki sodelujejo v operaciji;

               (g)

               „osebje EUNAVFOR“ pomeni civilno in vojaško osebje, dodeljeno EUNAVFOR, osebje, napoteno zaradi priprave operacije, osebje, ki spremlja prijete osebe s strani EUNAVFOR, in osebje, ki ga v okviru operacije pošilja država pošiljateljica ali institucija EU in je, če v tem sporazumu ni drugače predvideno, prisotno na ozemlju države gostiteljice; ne vključuje pa lokalnega osebja in osebja mednarodnih komercialnih podjetij;

               (h)

               „lokalno osebje“ pomeni državljane ali osebe s stalnim prebivališčem v državi gostiteljici;

               (i)

               „objekti“ pomeni vse prostore, nastanitvene objekte in zemljišča, ki jih potrebuje EUNAVFOR in njegovo osebje;

               (j)

               „država pošiljateljica“ pomeni državo, ki je EUNAVFOR zagotovila nacionalni kontingent, vključno z državami članicami Evropske unije in tretjimi državami, ki sodelujejo v operaciji;

               (k)

               „vode“ pomeni notranje in arhipelaške vode ter teritorialno morje države gostiteljice in zračni prostor nad temi vodami;

               (l)

               „uradna korespondenca“ pomeni vso korespondenco, ki se nanaša na operacijo in njeno izvajanje.

         Člen 2
   Splošne določbe
   1.   EUNAVFOR in člani osebja EUNAVFOR spoštujejo zakone in predpise države gostiteljice in se vzdržujejo vsakršnih dejanj ali dejavnosti, ki niso združljive s cilji operacije.
   2.   EUNAVFOR redno sporoča državi gostiteljici število osebja, ki se nahaja na ozemlju države gostiteljice, kot tudi imena plovil, zrakoplovov in enot, ki delujejo v njenih vodah ali se nahajajo v njenih pristaniščih.
   Člen 3
   Dokazovanje istovetnosti
   1.   Člani osebja EUNAVFOR morajo imeti na kopnem ozemlju države gostiteljice ves čas pri sebi potne liste ali vojaške osebne izkaznice.
   2.   Vozila, letala, plovila in druga prevozna sredstva EUNAVFOR so opremljena z razločno razpoznavnimi oznakami in/ali registrskimi tablicami EUNAVFOR, o katerih morajo biti predhodno obveščeni pristojni organi države gostiteljice.
   3.   EUNAVFOR ima pravico, da izobesi zastavo Evropske unije in objekte, vozila in druga prevozna sredstva opremi z razpoznavnimi oznakami, kot so vojaške oznake, nazivi in uradni simboli. Na uniformah osebja EUNAVFOR mora biti jasno prepoznaven znak EUNAVFOR. Nacionalne zastave ali simboli nacionalnih kontingentov, ki sestavljajo operacijo, so lahko vidne v prostorih EUNAVFOR, na vozilih in drugih prevoznih sredstvih ter uniformah v skladu z odločitvijo, ki jo sprejme vodja sil EU.
   Člen 4
   Prehod meje in gibanje na ozemlju države gostiteljice
   1.   Za vstop na ozemlje države gostiteljice potrebuje osebje EUNAVFOR, z izjemo posadk ladij ali zrakoplovov EUNAVFOR, samo dokumente iz člena 3(1). Pri vstopu ali izstopu ter na ozemlju države gostiteljice zanje ne veljajo predpisi glede potnih listov in vizumov; prav tako se pri njih ne izvaja nadzor v zvezi s priseljevanjem in carinska kontrola.
   2.   Za osebje EUNAVFOR se ne uporabljajo predpisi države gostiteljice o registraciji in nadzoru tujcev, vendar to osebje ni upravičeno do pridobitve kakršnih koli pravic do stalnega ali začasnega prebivališča na ozemlju države gostiteljice.
   3.   Pri vstopu na letališče ali v pristanišče države gostiteljice EUNAVFOR spoštuje zakonodajo in predpise države članice s področja javnega zdravja in zdravja ljudi zaradi vplivov iz okolja. V ta namen bi lahko sklenili izvedbeni dogovor iz člena 18.
   4.   Država gostiteljica prejme v vednost splošni seznam sredstev EUNAVFOR, ki so bila pripeljana na njeno ozemlje. Ta sredstva so označena s prepoznavnim znakom EUNAVFOR. Premoženje in prevozna sredstva EUNAVFOR, ki vstopajo na ozemlje države gostiteljice, so v tranzitu ali ga zapuščajo, so oproščena predložitve seznama inventarja ali druge carinske dokumentacije ter vsakršnih inšpekcijskih pregledov.
   5.   Osebje EUNAVFOR na ozemlju države gostiteljice lahko vozi motorna vozila ter upravlja plovila in zrakoplove, če ima ustrezna veljavna nacionalna, mednarodna ali vojaška vozniška dovoljenja, dovoljenja za upravljanje ladij ali pilotske licence; pri tem mora spoštovati zakonodajo in predpise države gostiteljice.
   6.   Država gostiteljica za namene operacije zagotovi EUNAVFOR in osebju EUNAVFOR svobodo gibanja in potovanja po svojem ozemlju, tudi v svojih vodah in zračnem prostoru. Svoboda gibanja v vodah države gostiteljice vključuje ustavljanje in zasidranje v vseh okoliščinah.
   7.   EUNAVFOR lahko za namene operacije na ozemlju države gostiteljice, vključno z njenim teritorialnim morjem in zračnim prostorom, izvaja vzletanje, pristajanje ali vkrcavanje vseh zrakoplovov ali vojaških naprav, pod pogojem dovoljenja organa odgovornega za zračno varnost države gostiteljice.
   8.   Podmornicam EUNAVFOR za namene operacije ni treba pluti na površini teritorialnega morja države gostiteljice in imeti izobešenih zastav.
   EUNAVFOR in prevozna sredstva, ki jih uporablja, lahko za namene operacije uporabljajo javne ceste, mostove, trajekte, letališča in pristanišča brez plačila pristojbin, cestnin, davkov in podobnih dajatev. EUNAVFOR ni oproščen upravičenih stroškov za zahtevane in izvedene storitve pod istimi pogoji kot oborožene sile države gostiteljice.
   Člen 5
   Privilegiji in imunitete, ki jih država gostiteljica zagotavlja EUNAVFOR
   1.   Objekti, plovila in zrakoplovi EUNAVFOR so nedotakljivi. Zastopniki države gostiteljice vanje nimajo dostopa brez dovoljenja poveljnika sil EU.
   2.   Objekti EUNAVFOR, njihova oprema in predmeti, ki se tam nahajajo, ter prevozna sredstva ne smejo biti predmet preiskav, zasegov, zaplemb ali izvršb.
   3.   EUNAVFOR, njegovo premoženje in sredstva uživajo imuniteto pred vsakršno obliko pravnega postopka, ne glede na to, kje se nahajajo in v čigavi posesti so.
   4.   Arhivi in dokumenti EUNAVFOR so nedotakljivi zmeraj in povsod.
   5.   Uradna korespondenca EUNAVFOR je nedotakljiva.
   6.   EUNAVFOR ter njegovi dobavitelji in izvajalci so oproščeni plačila vseh nacionalnih, regionalnih in občinskih pristojbin, davkov ali podobnih dajatev za vse kupljeno in uvoženo blago, opravljene storitve ter uporabo prostorov za namene operacije EUNVAFOR. EUNAVFOR ni oproščen plačila pristojbin, davkov in dajatev, ki so plačilo za zahtevane in opravljene storitve.
   7.   Država gostiteljica dovoli vnos in iznos izdelkov, potrebnih za operacijo, in odobri oprostitev plačila vseh carinskih dajatev, pristojbin, cestnin, davkov in podobnih dajatev, z izjemo stroškov za skladiščenje, prevoze in podobne zahtevane in opravljene storitve.
   Člen 6
   Privilegiji in imunitete, ki jih država gostiteljica zagotavlja osebju EUNAVFOR
   1.   Osebju EUNAVFOR se ne sme na noben način odvzeti prostosti, prav tako ne sme biti pridržano.
   2.   Dokumenti, korespondenca in lastnina osebja EUNAVFOR so nedotakljivi, razen v primeru izvršilnih ukrepov, dovoljenih v skladu z odstavkom 6.
   3.   Osebje EUNAVFOR v vseh okoliščinah uživa imuniteto pred kazensko jurisdikcijo države gostiteljice.
   Imuniteti pred kazensko jurisdikcijo osebja EUNAVFOR se lahko odpove, odvisno od primera, država pošiljateljica ali zadevna institucija EU. Taka odpoved mora biti vedno podana v pisni obliki.
   4.   Osebje EUNAVFOR uživa imuniteto pred civilno in upravno jurisdikcijo države gostiteljice za izrečene ali napisane besede in za vsa dejanja, povezana z izvajanjem uradnih dolžnosti. V primeru kakršnega koli civilnega postopka proti osebju EUNAVFOR pred katerim koli sodiščem države gostiteljice morajo biti o tem obveščeni poveljnik sil EU in pristojni organi države pošiljateljice ali institucije EU. Pred začetkom postopka pred pristojnim sodnim organom morajo poveljnik sil EU in pristojni organi države pošiljateljice ali institucije EU potrditi, ali je osebje EUNAVFOR zadevno dejanje storilo pri opravljanju uradnih dolžnosti.
   Če je bilo dejanje storjeno pri opravljanju uradnih dolžnosti, se postopek ne začne in se uporabljajo določbe iz člena 15. Če dejanje ni bilo storjeno pri opravljanju uradnih dolžnosti, se postopek lahko nadaljuje. Potrdila poveljnika sil EU in pristojnih organov države pošiljateljice ali institucije EU so vezana na jurisdikcijo države gostiteljice, ki jih ne more spodbijati.
   Če postopek sproži osebje EUNAVFOR, se to ne more sklicevati na imuniteto pred jurisdikcijo glede katerega koli nasprotnega tožbenega predloga, neposredno povezanega z glavnim tožbenim predlogom.
   5.   Osebju EUNAVFOR ni treba pričati. Kljub temu pa si EUNAVFOR in države pošiljateljice prizadevajo pripraviti izjave prič ali zaprisežene pisne izjave osebja EUNAVFOR, vpletenega v kakršen koli incident, zaradi katerega so bile osebe premeščene na podlagi sporazuma med Evropsko unijo in državo gostiteljico o pogojih premestitve osumljenih piratov in storilcev oboroženega ropa ter sredstev, ki jih je zasegel EUNAVFOR, v državo gostiteljico.
   6.   V zvezi z osebjem EUNAVFOR se ne smejo izvajati nobeni izvršilni ukrepi, razen v primerih, če je proti njim sprožen civilni postopek, ki ni povezan z njihovimi uradnimi dolžnostmi. Lastnina osebja EUNAVFOR, ki je na podlagi potrditve poveljnika sil EU določena kot potrebna za izvajanje uradnih dolžnosti, ne more biti zasežena na podlagi izvršitve sodne odločbe. V civilnih postopkih za osebje EUNAVFOR ne veljajo nobene omejitve osebne svobode ali prisilni ukrepi.
   7.   Imuniteta osebja EUNAVFOR pred jurisdikcijo države gostiteljice ne pomeni tudi imunitete pred jurisdikcijo države pošiljateljice.
   8.   Glede na opravljanje dolžnosti za EUNAVFOR za osebje EUNAVFOR ne veljajo določbe o socialni varnosti, ki veljajo v državi gostiteljici.
   9.   Osebje EUNAVFOR je v državi gostiteljici oproščeno vseh oblik davkov na plačo in prejemke, ki jih prejema od EUNAVFOR ali od države pošiljateljice, vključno z dohodki, ki jih prejme izven ozemlja države gostiteljice.
   Država gostiteljica v skladu z zakoni in predpisi, ki jih lahko sprejme, dovoli vnos predmetov za osebno rabo osebja EUNAVFOR in zanje odobri oprostitev plačila vseh carinskih dajatev, davkov in podobnih dajatev, z izjemo stroškov za skladiščenje, prevoz in opravo podobnih storitev.
   Osebne prtljage osebja EUNAVFOR se ne sme pregledovati, razen v primeru upravičenega suma, da vsebuje izdelke, ki ne spadajo med izdelke za osebno rabo osebja EUNAVFOR, ali izdelke, katerih uvoz in izvoz sta prepovedana z zakonom ali kontrolirana s karantenskimi predpisi države gostiteljice. Takšen pregled se lahko izvede samo v prisotnosti zadevnega osebja EUNAVFOR ali pooblaščenega predstavnika EUNAVFOR.
   Člen 7
   Lokalno osebje
   Lokalno osebje uživa privilegije in imunitete v obsegu, ki ga dovoljuje država gostiteljica. Vendar pa država gostiteljica izvaja jurisdikcijo nad tem osebjem na tak način, da prekomerno ne ovira izvajanja nalog operacije.
   Člen 8
   Kazenska jurisdikcija
   Pristojni organi države pošiljateljice imajo glede osebja EUNAVFOR, za katerega velja ustrezna zakonodaja države pošiljateljice, na ozemlju države gostiteljice pravico izvajati kazensko jurisdikcijo in disciplinska pooblastila, ki jim jih daje zakonodaja države pošiljateljice. Če je mogoče, si država gostiteljica prizadeva olajšati izvajanje jurisdikcije pristojnih organov države pošiljateljice.
   Člen 9
   Uniforma in oborožitev
   1.   Nošenje uniforme določajo pravila, ki jih sprejme poveljnik sil EU.
   2.   Vojaški pripadniki EUNAVFOR in policijsko osebje, ki spremlja s strani EUNAVFOR prijete osebe, lahko na morju nosijo orožje in strelivo na podlagi ukaza in izključno za potrebe operacije.
   3.   Na kopenskem ozemlju Sejšelov lahko nosi osebje EUNAVFOR orožje na podlagi njihovih ukazov v svojih objektih in pri tranzitu med takšnimi objekti ali na svojih ladjah in zrakoplovih ter pri spremljanju pridržanih osumljenih piratov. V vseh drugih primerih se lahko orožje nosi le s predhodnim dovoljenjem v skladu z aktom o strelnem orožju in strelivu Sejšelov.
   Člen 10
   Podpora države gostiteljice in sklepanje pogodb
   1.   Država gostiteljica je EUNAVFOR pripravljena nuditi pomoč pri iskanju primernih objektov, če je za to zaprošena.
   2.   Država gostiteljica v okviru svojih sredstev in zmogljivosti EUNAVFOR brezplačno zagotovi objekte, ki so v njeni lasti, če jo za to zaprosi in jih potrebuje zaradi vodenja upravnih ali operativnih dejavnosti, z izjemo stroškov storitev in goriva.
   3.   Država gostiteljica v okviru svojih zmogljivosti podpira in pomaga pri pripravi, vzpostavitvi, izvedbi in podpori operacije. Pomoč in podpora države gostiteljice operaciji se izvajata pod enakimi pogoji, ki veljajo za pomoč in podporo oboroženim silam države gostiteljice.
   4.   Pravo, ki se uporablja za pogodbe, sklenjene v državi gostiteljici s strani EUNAVFOR, se določi v teh pogodbah.
   5.   V pogodbi je lahko določeno, da se postopek za reševanje sporov iz odstavkov 3 in 4 člena 15 uporablja za spore, do katerih pride pri izvajanju pogodbe.
   6.   Država gostiteljica olajšuje izvajanje pogodb, ki jih EUNAVFOR za namene operacije sklene s poslovnimi subjekti.
   Člen 11
   Sprememba objektov
   1.   EUNAVFOR lahko gradi ali spreminja objekte, če to zahtevajo operativne potrebe; pri tem mora spoštovati zakonodajo in predpise države gostiteljice.
   2.   Država gostiteljica za takšne gradnje, spremembe ali prilagoditve od EUNAVFOR ne more zahtevati povračila.
   Člen 12
   Umrli člani osebja EUNAVFOR
   1.   Poveljnik sil EU ima pravico nositi stroške in urediti vse potrebno za vrnitev umrlih članov osebja EUNAVFOR v domovino, skupaj z vsemi osebnimi predmeti umrle osebe.
   2.   Na umrlem članu osebja EUNAVFOR ni mogoče opraviti obdukcije brez soglasja države, katere državljan je umrli član, in prisotnosti predstavnika EUNAVFOR in/ali države, katere državljan je umrli član.
   3.   Država gostiteljica in EUNAVFOR v največji možni meri sodelujeta, da zagotovita čimprejšnjo vrnitev umrle osebe v domovino.
   Člen 13
   Varnost EUNAVFOR in vojaška policija
   1.   Država gostiteljica sprejme ustrezne ukrepe za zagotovitev varnosti EUNAVFOR in njegovega osebja.
   2.   Poveljnik sil EU lahko zaradi vzdrževanja reda v objektih EUNAVFOR ustanovi enoto vojaške policije.
   3.   Enota vojaške policije lahko po posvetovanju in v sodelovanju z vojaško policijo ali policijo države gostiteljice posreduje izven teh objektov, da vzdržuje red in disciplino osebja EUNAVFOR.
   4.   Osebje EUNAVFOR, ki je v tranzitu čez ozemlje države gostiteljice kot spremstvo osebam, ki jih je prijel EUNAVFOR, lahko proti tem osebam uporabi potrebne prisilne fizične ukrepe.
   Člen 14
   Komunikacije
   1.   EUNAVFOR lahko namesti in upravlja radijske oddajnike in sprejemnike ter satelitske sisteme. Da bi se izognili sporom glede uporabe ustreznih frekvenc, EUNAVFOR sodeluje s pristojnimi organi države gostiteljice. Država gostiteljica brezplačno zagotovi dostop do frekvenčnega spektra v skladu s svojo zakonodajo in predpisi.
   2.   EUNAVFOR ima za namene izvajanja operacije pravico do neomejenih komunikacij po radijskih valovih (vključno s satelitskimi, mobilnimi in ročnimi radijskimi napravami), prek telefonov, telegrafov, telefaksov in drugih sredstev, kakor tudi pravico namestiti naprave, potrebne za vzdrževanje internih komunikacij in komunikacij med zmogljivostmi EUNAVFOR, vključno s polaganjem kablov in zemeljskih napeljav.
   3.   EUNAVFOR lahko ustrezno prilagodi svoje prostore za dostavo in pošiljanje pošte EUNAVFOR in/ali osebju EUNAVFOR.
   Člen 15
   Odškodninski zahtevki za primere smrti, poškodb, poslabšanja in uničenja
   1.   EUNAVFOR in osebje EUNAVFOR nista odgovorna za kakršno koli škodo ali izgubo civilne ali vladne lastnine, do katere pride zaradi ukrepov EUNAVFOR pri opravljanju uradnih dolžnosti oziroma nastane zaradi dejavnosti v zvezi s civilnimi nemiri ali zaščito EUNAVFOR.
   2.   Da bi dosegli poravnavo, je treba odškodninske zahtevke za primere škode ali izgubo civilne ali vladne lastnine, ki ni zajeta v odstavku 1, ter odškodninske zahtevke za primere smrti ali poškodb oseb ter škode ali izgube lastnine EUNAVFOR, če gre za zahtevke pravnih ali fizičnih oseb države gostiteljice, poslati EUNAVFOR prek pristojnih organov države gostiteljice; v primeru zahtevkov s strani EUNAVFOR pa se jih pošlje državi gostiteljici.
   3.   Če ni mogoče doseči poravnave, je treba zahtevek za povračilo škode predložiti komisiji za odškodnine, ki je sestavljena iz enakega števila predstavnikov EUNAVFOR in predstavnikov države gostiteljice. Rešitev zahtevka se sprejme soglasno.
   4.   Kadar tudi v okviru komisije za odškodnine ni mogoče doseči rešitve, se spor reši:

               (a)

               v primeru zahtevkov v vrednosti do in vključno z 40 000 EUR po diplomatski poti med državo gostiteljico in predstavniki EU;

               (b)

               v primeru zahtevkov, ki so višji od zneska, določenega v točki (a), z arbitražo, katere odločitev je zavezujoča.

         5.   Arbitražo sestavljajo tri razsodniki: enega določi država gostiteljica, enega EUNAVFOR, tretjega pa skupaj določita država gostiteljica in EUNAVFOR. Če ena od pogodbenic ne določi razsodnika v roku dveh mesecev ali v primeru, če ni mogoče doseči soglasja med državo gostiteljico in EUNAVFOR glede imenovanja tretjega razsodnika, tega določi predsednik Sodišča Evropskih skupnosti.
   Poveljnik operacije/sil EU in upravni organi države gostiteljice se dogovorijo o upravnih pravilih, ki so potrebna za opredelitev mandata komisije za odškodnine in arbitraže, postopke, ki se uporabljajo v teh dveh organih, in pogoje za vlaganje zahtevkov za povračilo škode.
   Člen 16
   Povezave in spori
   1.   Vsa vprašanja v zvezi z uporabo tega sporazuma skupaj preučijo predstavniki EUNAVFOR in pristojni organi države gostiteljice.
   2.   Če spora v zvezi z razlago ali uporabo tega sporazuma ni mogoče rešiti drugače, ga nato predstavniki EU in države gostiteljice rešujejo izključno po diplomatski poti.
   Člen 17
   Druge določbe
   1.   Kadar se ta sporazum nanaša na imunitete, privilegije in pravice EUNAVFOR in osebja EUNAVFOR, vlada države gostiteljice odgovarja za to, da jih njeni lokalni organi ustrezno izvajajo in spoštujejo.
   2.   Nobena določba tega sporazuma ne pomeni odstopanja od pravic, ki so državam članicam EU ali drugim državam, ki sodelujejo v EUNAVFOR, priznane v drugih sporazumih, in jih zato tudi ni mogoče tako razlagati.
   Člen 18
   Izvedbeni dogovori
   Za namene izvajanja tega sporazuma lahko poveljnik operacije/sil EU in upravni organi države gostiteljice sklenejo ločene dogovore o operativnih, upravnih in tehničnih zadevah.
   Člen 19
   Začetek veljavnosti in odpoved
   1.   Ta sporazum začne veljati na dan podpisa in velja do datuma odhoda zadnjega sestavnega dela EUNAVFOR in zadnjih članov osebja EUNAVFOR, o čemer EUNAVFOR pošlje uradno obvestilo. Vsaka pogodbenica lahko predčasno odpove ta sporazum, pri čemer spoštuje šestmesečni pisni odpovedni rok.
   2.   Ne glede na odstavek 1, je treba v primeru, če je osebje EUNAVFOR začelo opravljati naloge pred začetkom veljavnosti tega sporazuma, določbe v členih 4(8), 5(1–3), 5(6), 5(7), 6(1), 6(3), 6(4), 6(6), 6(8–10), 10(2), 11, 13(1), 13(2) in 15 uporabljati od datuma začetka napotitve osebja EUNAVFOR.
   3.   Ta sporazum se lahko spremeni s pisnim sporazumom, ki ga skleneta pogodbenici.
   4.   Odpoved tega sporazuma ne vpliva na pravice ali obveznosti, ki izhajajo iz izvajanja tega sporazuma pred njegovo odpovedjo.

      V Victorii, Sejšeli, v dveh izvirnikih v angleškem jeziku, dne 10. novembra leta 2009.

            Za Evropsko unijo

            Za Republiko Sejšeli


title: 2012/680/EU: Sklep Evropskega parlamenta in Sveta z dne 25. oktobra 2012 o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2010/015 FR/Peugeot, Francija)

text:
               7.11.2012

               SL

               Uradni list Evropske unije

               L 307/74

         SKLEP EVROPSKEGA PARLAMENTA IN SVETA
   z dne 25. oktobra 2012
   o uporabi sredstev Evropskega sklada za prilagoditev globalizaciji v skladu s točko 28 Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (vloga EGF/2010/015 FR/Peugeot, Francija)
   (2012/680/EU)
   EVROPSKI PARLAMENT IN SVET EVROPSKE UNIJE STA –
   ob upoštevanju Pogodbe o delovanju Evropske unije,
   ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju (1) ter zlasti točke 28 tega sporazuma,
   ob upoštevanju Uredbe (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji (2) in zlasti člena 12(3) Uredbe,
   ob upoštevanju predloga Evropske komisije,
   ob upoštevanju naslednjega:

               (1)

               Evropski sklad za prilagoditev globalizaciji (ESPG) je bil ustanovljen za zagotavljanje dodatne podpore presežnim delavcem, odpuščenim zaradi velikih strukturnih sprememb v svetovnih trgovinskih tokovih, ki so posledica globalizacije, ter za pomoč pri njihovi ponovni vključitvi na trg dela.

               (2)

               Področje uporabe ESPG je bilo razširjeno na vloge, vložene med 1. majem 2009 in 30. decembrom 2011, da bi se vključila pomoč za delavce, ki so postali presežni neposredno zaradi svetovne finančne in gospodarske krize.

               (3)

               Medinstitucionalni sporazum z dne 17. maja 2006 omogoča uporabo sredstev ESPG do letne zgornje meje 500 milijonov EUR.

               (4)

               Francija je 5. maja 2010 vložila vlogo za uporabo sredstev ESPG v zvezi s presežnimi delavci v skupini PSA Peugeot Citroën v Franciji ter jo do 13. aprila 2012 dopolnila z dodatnimi informacijami. Ta vloga izpolnjuje zahteve za določitev finančnih prispevkov iz člena 10 Uredbe (ES) št. 1927/2006. Komisija zato predlaga uporabo zneska v višini 11 949 666 EUR.

               (5)

               Zato bi bilo treba uporabiti sredstva ESPG, da se zagotovi finančni prispevek za vlogo, ki jo je vložila Francija –

         SPREJELA NASLEDNJI SKLEP:
   Člen 1
   V okviru splošnega proračuna Evropske unije za proračunsko leto 2012 se iz Evropskega sklada za prilagoditev globalizaciji zagotovi vsota 11 949 666 EUR v odobritvah za prevzem obveznosti in odobritvah plačil.
   Člen 2
   Ta sklep se objavi v Uradnem listu Evropske unije.

      V Strasbourgu, 25. oktobra 2012

            Za Evropski parlament

            Predsednik

         M. SCHULZ

            Za Svet

            Predsednik

         A. D. MAVROYIANNIS

      (1)  UL C 139, 14.6.2006, str. 1.

      (2)  UL L 406, 30.12.2006, str. 1.


title: 2010/351/CFSP: Sklep političnega in varnostnega odbora EUJUST LEX-IRAQ/1/2010 z dne 22. junija 2010 o podaljšanju mandata vodje integrirane misije Evropske unije za krepitev pravne države v Iraku, EUJUST LEX-IRAQ

text:
               26.6.2010

               SL

               Uradni list Evropske unije

               L 160/10

         SKLEP POLITIČNEGA IN VARNOSTNEGA ODBORA EUJUST LEX-IRAQ/1/2010
   z dne 22. junija 2010
   o podaljšanju mandata vodje integrirane misije Evropske unije za krepitev pravne države v Iraku, EUJUST LEX-IRAQ
   (2010/351/SZVP)
   POLITIČNI IN VARNOSTNI ODBOR JE –
   ob upoštevanju Pogodbe o Evropski uniji in zlasti tretjega odstavka člena 38 Pogodbe,
   ob upoštevanju Sklepa Sveta 2010/330/SZVP z dne 14. junija 2010 o integrirani misiji Evropske unije za krepitev pravne države v Iraku, EUJUST LEX-IRAQ (1), zlasti člena 9(2) Sklepa,
   ob upoštevanju naslednjega:

               (1)

               Politični in varnostni odbor (PVO) je na podlagi člena 9(2) Sklepa Sveta 2010/330/SZVP pooblaščen, da v skladu s členom 38 Pogodbe sprejema ustrezne odločitve v zvezi s političnim nadzorom in strateškim vodenjem integrirane misije Evropske unije za krepitev pravne države v Iraku, EUJUST LEX-IRAQ, ki zlasti vključuje sklep o imenovanju vodje misije.

               (2)

               PVO je na predlog visoke predstavnice Unije za zunanje zadeve in varnostno politiko (VP) dne 15. decembra 2009 sprejel Sklep 2009/982/SZVP (2), s katerim je bil g. Francisco DÍAZ ALCANTUD imenovan za vodjo integrirane misije Evropske unije za krepitev pravne države v Iraku, EUJUST LEX-IRAQ.

               (3)

               VP je dne 16. junija 2010 PVO predlagala, naj se podaljša mandat g. Francisca DÍAZ ALCANTUD-a kot vodji misije EUJUST LEX-IRAQ do 30. junija 2011 –

         SPREJEL NASLEDNJI SKLEP:
   Člen 1
   Mandat g. Francisca DÍAZ ALCANTUD-a kot vodje misije Evropske unije EUJUST LEX-IRAQ se podaljša od 1. julija 2010 do 30. junija 2011.
   Člen 2
   Ta sklep začne veljati z dnem sprejetja.

      V Bruslju, 22. junija 2010

            Za Politični in varnostni odbor

            Predsednik

         C. FERNÁNDEZ-ARIAS

      (1)  UL L 149, 15.6.2010, str. 12.

      (2)  UL L 338, 19.12.2009, str. 92.


title: Sklep Političnega in varnostnega odbora (SZVP) 2016/938 z dne 31. maja 2016 o podaljšanju mandata vodje misije Evropske unije v okviru SVOP v Maliju (EUCAP Sahel Mali) (EUCAP Sahel Mali/1/2016)

text:
               14.6.2016

               SL

               Uradni list Evropske unije

               L 155/23

         SKLEP POLITIČNEGA IN VARNOSTNEGA ODBORA (SZVP) 2016/938
   z dne 31. maja 2016
   o podaljšanju mandata vodje misije Evropske unije v okviru SVOP v Maliju (EUCAP Sahel Mali) (EUCAP Sahel Mali/1/2016)
   POLITIČNI IN VARNOSTNI ODBOR JE –
   ob upoštevanju Pogodbe o Evropski uniji in zlasti tretjega odstavka člena 38 Pogodbe,
   ob upoštevanju Sklepa Sveta 2014/219/SZVP z dne 15. aprila 2014 o misiji Evropske unije v okviru SVOP v Maliju (EUCAP Sahel Mali) (1) in zlasti člena 7(1) Sklepa,
   ob upoštevanju Sklepa Sveta (SZVP) 2015/76 z dne 19. januarja 2015 o začetku misije Evropske unije v okviru SVOP v Maliju (EUCAP Sahel Mali) in spremembi Sklepa 2014/219/SZVP (2),
   ob upoštevanju naslednjega:

               (1)

               Politični in varnostni odbor (PVO) je na podlagi Sklepa 2014/219/SZVP pooblaščen, da v skladu s členom 38 Pogodbe sprejme ustrezne odločitve glede izvajanja političnega nadzora in strateškega vodenja misije EUCAP Sahel Mali, vključno s sklepom o imenovanju vodje misije.

               (2)

               PVO je 26. maja 2014 sprejel Sklep EUCAP Sahel Mali/1/2014 (3), s katerim je za vodjo misije EUCAP Sahel Mali za obdobje od 26. maja 2014 do 14. januarja 2015 imenoval Albrechta CONZEJA.

               (3)

               PVO je 14. januarja 2015 sprejel Sklep (SZVP) 2015/67 (4), s katerim je mandat Albrechta CONZEJA kot vodje misije EUCAP Sahel Mali podaljšal do 14. junija 2015.

               (4)

               PVO je 15. aprila 2015 sprejel Sklep (SZVP) 2015/610 (5), s katerim je mandat Albrechta CONZEJA kot vodje misije EUCAP Sahel Mali podaljšal do 14. junija 2016.

               (5)

               Visoki predstavnik Unije za zunanje zadeve in varnostno politiko je predlagal, da se mandat Albrechta CONZEJA kot vodje misije EUCAP Sahel Mali podaljša za obdobje od 15. junija 2016 do 14. januarja 2017 –

         SPREJEL NASLEDNJI SKLEP:
   Člen 1
   Mandat Albrechta CONZEJA kot vodje misije EUCAP Sahel Mali se podaljša do 14. januarja 2017.
   Člen 2
   Ta sklep začne veljati na dan sprejetja.

      V Bruslju, 31. maja 2016

            Za Politični in varnostni odbor

            Predsednik

         W. STEVENS

      (1)  UL L 113, 16.4.2014, str. 21.

      (2)  UL L 13, 20.1.2015, str. 5.

      (3)  Sklep Političnega in varnostnega odbora EUCAP Sahel Mali/1/2014 z dne 26. maja 2014 o imenovanju vodje misije Evropske unije v okviru SVOP v Maliju (EUCAP Sahel Mali) (UL L 164, 3.6.2014, str. 43).

      (4)  Sklep Političnega in varnostnega odbora (SZVP) 2015/67 z dne 14. januarja 2015 o podaljšanju mandata vodje misije Evropske unije v okviru SVOP v Maliju (EUCAP Sahel Mali) (EUCAP Sahel Mali/1/2015) (UL L 11, 17.1.2015, str. 72).

      (5)  Sklep Političnega in varnostnega odbora (SZVP) 2015/610 z dne 15. aprila 2015 o podaljšanju mandata vodje misije Evropske unije v okviru SVOP v Maliju (EUCAP Sahel Mali) (EUCAP Sahel Mali/2/2015) (UL L 101, 18.4.2015, str. 60).


title: 2014/467/EU: Sklep Sveta z dne 14. julija 2014 o podaljšanju veljavnosti Sklepa 2011/492/EU in začasni prekinitvi uporabe v njem določenih ustreznih ukrepov

text:
               18.7.2014

               SL

               Uradni list Evropske unije

               L 212/12

         SKLEP SVETA
   z dne 14. julija 2014
   o podaljšanju veljavnosti Sklepa 2011/492/EU in začasni prekinitvi uporabe v njem določenih ustreznih ukrepov

      (2014/467/EU)

   SVET EVROPSKE UNIJE JE –
   ob upoštevanju Pogodbe o delovanju Evropske unije,
   ob upoštevanju Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju dne 23. junija 2000 (1) (v nadaljnjem besedilu: Sporazum iz Cotonouja), kot je bil spremenjen v Ouagadougouju, Burkina Faso, 22. junija 2010 (2), in zlasti člena 96 Sporazuma,
   ob upoštevanju Notranjega sporazuma med predstavniki vlad držav članic, ki so se sestali v okviru Sveta, o ukrepih, ki naj se sprejmejo, in postopkih, katerim naj se sledi, za izvajanje Partnerskega sporazuma med državami AKP in EU (3), in zlasti člena 3 Notranjega sporazuma,
   ob upoštevanju predloga Evropske komisije,
   ob upoštevanju naslednjega:

               (1)

               S Sklepom Sveta 2011/492/EU (4) so bila sklenjena posvetovanja z Republiko Gvinejo Bissau v skladu s členom 96 Sporazuma o partnerstvu AKP-EU in sprejeti ustrezni ukrepi, kakor so opredeljeni v Prilogi k navedenemu sklepu.

               (2)

               Sklep 2011/492/EU je bil spremenjen s Sklepom Sveta 2013/385/EU (5), s čimer se je podaljšalo obdobje uporabe ustreznih ukrepov za eno leto do 19. julija 2014.

               (3)

               Še naprej se kršijo bistveni elementi iz člena 9 Sporazuma o partnerstvu AKP-EU, sedanje razmere v Gvineji Bissau pa ne zagotavljajo spoštovanja človekovih pravic, demokratičnih načel in pravne države. Zato je primerno, da se veljavnost Sklepa 2011/492/EU podaljša za obdobje enega leta.

               (4)

               Vendar ob upoštevanju izvedbe mirnih, svobodnih in verodostojnih volitev 13. aprila 2014 in 18. maja 2014, ki predstavljajo velik korak k večji demokraciji in stabilnosti, ter da bi bilo mogoče mobilizirati in neposredno podpreti demokratično izvoljene organe pri njihovih prizadevanjih za utrditev demokratičnih institucij, ponovno združitev družbe in spodbujanje družbenogospodarskega razvoja Gvineje Bissau, bi bilo treba ustrezne ukrepe iz Priloge k Sklepu 2011/492/EU začasno prekiniti.

               (5)

               Ta sklep bi bilo treba ponovno pregledati šest mesecev po začetku njegove veljavnosti –

         SPREJEL NASLEDNJI SKLEP:
   Člen 1
   Veljavnost Sklepa 2011/492/EU in v njem določenih ustreznih ukrepov se podaljša do 19. julija 2015. Kljub temu se uporaba ustreznih ukrepov začasno prekine.
   Ustrezni ukrepi se stalno pregledujejo in se ponovno uporabijo, če bi se razmere v Gvineji Bisssau zelo poslabšale. V vsakem primeru pa je treba take ukrepe pregledati šest mesecev po začetku veljavnosti tega sklepa.
   Člen 2
   Pismo iz Priloge k temu sklepu se pošlje organom Gvineje Bissau.
   Člen 3
   Ta sklep začne veljati na dan sprejetja.

      V Bruslju, 14. julija 2014

            Za Svet

            Predsednik

         M. MARTINA

      (1)  UL L 317, 15.12.2000, str. 3.

      (2)  Sporazum o drugi spremembi Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju dne 23. junija 2000, kakor je bil prvič spremenjen v Luxembourgu 25. junija 2005 (UL L 287, 4.11.2010, str. 3).

      (3)  UL L 317, 15.12.2000, str. 376, kakor je bil spremenjen z Notranjim sporazumom med predstavniki vlad držav članic, ki so se sestali v okviru Sveta, o spremembi Notranjega sporazuma z dne 18. septembra 2000 o ukrepih, ki naj se sprejmejo, in postopkih, katerim naj se sledi, za izvajanje Sporazuma o partnerstvu AKP-ES (UL L 247, 9.9.2006, str. 48).

      (4)  Sklep Sveta 2011/492/EU z dne 18. julija 2011 o zaključku postopka posvetovanj z Republiko Gvinejo Bissau v skladu s členom 96 Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi (UL L 203. 6.8.2011, str. 2).

      (5)  Sklep Sveta 2013/385/EU z dne 15. julija 2013 o podaljšanju obdobja uporabe ustreznih ukrepov iz Sklepa 2011/492/EU glede Gvineje Bissau in o spremembi navedenega sklepa (UL L 194, 17.7.2013, str. 6).

      PRILOGA

      Spoštovani predsednik Republike Gvineje Bissau,
      spoštovani predsednik vlade Republike Gvineje Bissau,
      Spoštovani,
      na podlagi posvetovanja, ki je v okviru člena 96 Sporazuma o partnerstvu AKP-EU potekalo 29. marca 2011 v Bruslju, je Evropska unija 18. julija 2011 s Sklepom Sveta 2011/492/EU sklenila, da sprejme ustrezne ukrepe, vključno s shemo vzajemnih zavez za postopno ponovno vzpostavitev sodelovanja z Evropsko unijo.
      Sklep Sveta 2011/492/EU je bil s Sklepom Sveta 2013/385/EU podaljšan za eno leto in je veljaven do 19. julija 2014.
      V zadnjih dvanajstih mesecih, v katerih so delovali začasni organi, ni bilo na področjih spoštovanja človekovih pravic, boja proti praksi nekaznovanja, reforme varnostnega sektorja in boja proti nezakoniti trgovini, zlasti z drogami, nobenega napredka, ki je bil predviden v shemi vzajemnih zavez za ponovno vzpostavitev sodelovanja z Evropsko unijo.
      Vendar je Evropska unija zadovoljna, da so bile 13. aprila 2014 in 18. maja 2014 izvedene svobodne, mirne in verodostojne zakonodajne in predsedniške volitve, kar je predstavljalo velik korak k demokraciji in stabilnosti v državi. Evropska unija se je zato odločila, da začasno prekine ukrepe, ki se uporabljajo v okviru člena 96 Sporazuma iz Cotonouja, kot so določeni v Sklepu Sveta 2011/492/EU, da bo lahko mobilizirala in neposredno podprla demokratično izvoljene organe pri vaših prizadevanjih za utrditev, ponovno združitev in razvoj države v sodelovanju z drugimi mednarodnimi partnerji.
      Evropska unija pripisuje določbam iz člena 9 Sporazuma iz Cotonouja velik pomen, ker je spoštovanje človekovih pravic, demokratičnih institucij in pravne države bistvena podlaga za odnose med Evropsko unijo in Gvinejo Bissau. Evropska unija bo tudi v prihodnje temeljito spremljala razmere v državi.
      Politični in družbenogospodarski izzivi, s katerimi se država srečuje, so veliki, vendar smo prepričani, da si boste v sodelovanju z vsemi političnimi skupinami prizadevali sprejeti potrebne ukrepe, tako na gospodarski kot na nacionalni ravni ter na ključnih področjih reforme varnostnega sektorja in boja proti praksi nekaznovanja.
      Evropska unija ostaja trdno zavezana svojemu partnerstvu z ljudstvom Gvineje Bissau. Ta sklep Evropske unije o začasni prekinitvi uporabe ustreznih ukrepov ter obnovitvi dialoga in sodelovanja z zakonitimi organi naj bi zagotovil nov zagon pri izboljšanju odnosov med EU in Gvinejo Bissau, katerega cilj je normalizacija dvostranskih odnosov. Vendar se zaveze Gvineje Bissau v okviru člena 96 Sporazuma iz Cotonouja še vedno uporabljajo in Evropska unija pričakuje, da bo vaša vlada vložila ves potreben trud, da bodo prednostno izvedene.
      Evropska unija poziva vse strani, da izkoristijo zagon, s katerim bo država nadaljevala pot k demokratični stabilnosti, pravni državi, spoštovanju človekovih pravic in družbenogospodarskemu napredku.
      S spoštovanjem,

         Za Svet
         C. ASHTON
         Visoka predstavnica

         Za Komisijo
         A. PIEBALGS
         Komisar


               25.8.2016

               SL

               Uradni list Evropske unije

               C 310/42

         P8_TA(2015)0039
   Ustanovitev posebnega odbora za davčne odločbe in druge ukrepe podobne narave ali s podobnim učinkom
   Sklep Evropskega parlamenta z dne 12. februarja 2015 o ustanovitvi posebnega odbora za davčne odločbe in druge ukrepe podobne narave ali s podobnim učinkom, njegovih pristojnostih, številčni sestavi in mandatu (2015/2566(RSO))
   (2016/C 310/10)

      Evropski parlament,

               —

               ob upoštevanju predloga konference predsednikov,

               —

               ob upoštevanju odločitve Komisije o preiskavi prakse sprejemanja davčnih odločb glede na pravila EU o državni pomoči v državah članicah;

               —

               ob upoštevanju obveznosti vseh držav članic v skladu z davčnimi pravili EU glede sporočanja informacij drugim državam članicam o davčnih odločbah v obliki izmenjave na lastno pobudo, zlasti če bi lahko zaradi umetnega prenosa dobičkov v drugi državi članici prišlo do izgube davka, znotraj skupin podjetij pa do prihranka davka;

               —

               ob upoštevanju člena 197 Poslovnika,

               1.

               sklene ustanoviti posebni odbor za davčne odločbe in druge ukrepe podobne narave ali s podobnim učinkom, ki bo preučil prakso pri uporabi državne pomoči EU in davčne zakonodaje glede davčnih odločb in drugih ukrepov podobne narave ali s podobnim učinkom, ki jih izvajajo države članice, če tako prakso izvajajo posamezne države članice ali Komisija;

               2.

               sklene, da posebnemu odboru podeli naslednje pristojnosti, da:

                           (a)

                           analizira in pregleda prakso pri uporabi člena 107(1) Pogodbe o delovanju Evropske unije (PDEU) glede davčnih odločb in drugih ukrepov podobne narave ali s podobnim učinkom, ki so jih države članice sprejele od 1. januarja 1991 naprej;

                           (b)

                           analizira in oceni prakso Komisije, da v skladu s členom 108 PDEU redno preverja vse sisteme pomoči, ki obstajajo v državah članicah, predlaga državam članicam ustrezne ukrepe, ki so potrebni za postopen razvoj ali delovanje notranjega trga, preverja, ali je pomoč, ki jo je dodelila država, ali pomoč iz državnih sredstev, združljiva z notranjim trgom in se ne zlorablja, odloči, da mora zadevna država v določenem roku pomoč odpraviti ali spremeniti, ter zadevo predloži Sodišču Evropske unije, če zadevna država tega ne upošteva, zaradi česar naj bi domnevno prišlo do velikega števila davčnih odločb, ki niso združljive s pravili EU o državni pomoči;

                           (c)

                           analizira in pregleda izpolnjevanje obveznosti držav članic iz Uredbe Sveta (ES) št. 659/1999 z dne 22. marca 1999 o določitvi podrobnih pravil za uporabo člena 108 Pogodbe o delovanju Evropske unije (1) v zvezi z obveznostjo sodelovanja in zagotavljanja vseh potrebnih dokumentov v obdobju od 1. januarja 1991;

                           (d)

                           analizira in pregleda izpolnjevanje obveznosti iz Direktive Sveta 77/799/EGS z dne 19. decembra 1977 o medsebojni pomoči pristojnih organov držav članic na področju neposredne obdavčitve in obdavčitve zavarovalnih premij (2) in Direktive Sveta 2011/16/EU z dne 15. februarja 2011 o upravnem sodelovanju na področju obdavčevanja in razveljavitvi Direktive 77/799/EGS (3) glede sporočanja informacij o davčnih odločbah s strani držav članic drugim državam članicam v obliki izmenjave na lastno pobudo v obdobju od 1. januarja 1991;

                           (e)

                           analizira in pregleda prakso Komisije v zvezi z ustrezno uporabo direktiv 77/799/EGS in 2011/16/EU glede sporočanja informacij o davčnih odločbah s strani držav članic drugim državam članicam v obliki izmenjave na lastno pobudo;

                           (f)

                           analizira in oceni spoštovanje načela lojalnega sodelovanja s strani držav članic iz člena 4(3) Pogodbe o Evropski uniji, kot je obveznost, da podpirajo Unijo pri izpolnjevanju njenih nalog in se vzdržijo vseh ukrepov, ki bi lahko ogrozili uresničevanje ciljev Unije, glede na domnevno obsežno agresivno davčno načrtovanje, ki so ga omogočale države članice, in na verjetne pomembne posledice, ki jih je to imelo za javne finance Unije in v njej;

                           (g)

                           analizira in oceni razsežnost agresivnega davčnega načrtovanja, ki ga izvajajo družbe, ki imajo sedež v državah članicah ali so v njih ustanovljene, kar zadeva tretje države, ter izmenjavo informacij s tretjimi državami v zvezi s tem;

                           (h)

                           pripravlja priporočila, za katera meni, da so potrebna v zvezi s to zadevo;

               3.

               sklene, da bo imel posebni odbor 45 članov;

               4.

               sklene, da bo mandat posebnega odbora trajal 6 mesecev, z začetkom na dan sprejetja tega sklepa;

               5.

               meni, da bi bilo primerno, da posebni odbor predstavi poročilo, ki ga pripravita soporočevalca.

      (1)  UL L 83, 27.3.1999, str. 1.

      (2)  UL L 336, 27.12.1977, str. 15.

      (3)  UL L 64, 11.3.2011, str. 1.


title: Sklep Evropskega parlamenta z dne 23. aprila 2009 o razrešnici glede izvrševanja splošnega proračuna Evropske unije za proračunsko leto 2007, Oddelek VII - Odbor regij

text:
               26.9.2009

               SL

               Uradni list Evropske unije

               L 255/85

         SKLEP EVROPSKEGA PARLAMENTA
   z dne 23. aprila 2009
   o razrešnici glede izvrševanja splošnega proračuna Evropske unije za proračunsko leto 2007, Oddelek VII – Odbor regij
   (2009/638/ES)
   EVROPSKI PARLAMENT,

               —

               ob upoštevanju splošnega proračuna Evropske unije za proračunsko leto 2007 (1),

               —

               ob upoštevanju končnih letnih računovodskih izkazov Evropskih skupnosti za proračunsko leto 2007 – zvezek I (C6-0421/2008) (2),

               —

               ob upoštevanju letnega poročila Odbora regij organu, pristojnemu za podeljevanje razrešnice, o notranjih revizijah, opravljenih leta 2007,

               —

               ob upoštevanju letnega poročila Računskega sodišča za proračunsko leto 2007 skupaj z odgovori revidiranih institucij (3),

               —

               ob upoštevanju izjave o zanesljivosti računovodskih izkazov ter o zakonitosti in pravilnosti z njimi povezanih transakcij, ki jo predloži Računsko sodišče v skladu s členom 248 Pogodbe ES (4),

               —

               ob upoštevanju člena 272(10) ter členov 274, 275 in 276 Pogodbe ES,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (5), zlasti členov 50, 86, 145, 146 in 147,

               —

               ob upoštevanju člena 71 in Priloge V svojega poslovnika,

               —

               ob upoštevanju poročila Odbora za proračunski nadzor (A6-0153/2009),

               1.

               podeli generalnemu sekretarju Odbora regij razrešnico glede izvrševanja proračuna Odbora regij za proračunsko leto 2007;

               2.

               navaja svoje pripombe v priloženi resoluciji;

               3.

               naroči svojemu predsedniku, naj ta sklep in priloženo resolucijo posreduje Svetu, Komisiji, Sodišču Evropskih skupnosti, Računskemu sodišču, Evropskemu varuhu človekovih pravic in Evropskemu nadzorniku za varstvo podatkov ter poskrbi za objavo v Uradnem listu Evropske unije (serija L).

            Predsednik

         Hans-Gert PÖTTERING

            Generalni sekretar

         Klaus WELLE

      (1)  UL L 77, 16.3.2007.

      (2)  UL C 287, 10.11.2008, str. 1.

      (3)  UL C 286, 10.11.2008, str. 1.

      (4)  UL C 287, 10.11.2008, str. 111.

      (5)  UL L 248, 16.9.2002, str. 1.
   RESOLUCIJA EVROPSKEGA PARLAMENTA
   z dne 23. aprila 2009
   s pripombami, ki so del sklepa o razrešnici glede izvrševanja splošnega proračuna Evropske unije za proračunsko leto 2007, Oddelek VII – Odbor regij
   EVROPSKI PARLAMENT,

               —

               ob upoštevanju splošnega proračuna Evropske unije za proračunsko leto 2007 (1),

               —

               ob upoštevanju končnih letnih računovodskih izkazov Evropskih skupnosti za proračunsko leto 2007 – zvezek I (C6-0421/2008) (2),

               —

               ob upoštevanju letnega poročila Odbora regij organu, pristojnemu za podeljevanje razrešnice, o notranjih revizijah, opravljenih leta 2007,

               —

               ob upoštevanju letnega poročila Računskega sodišča za proračunsko leto 2007 skupaj z odgovori revidiranih institucij (3),

               —

               ob upoštevanju izjave o zanesljivosti računovodskih izkazov ter o zakonitosti in pravilnosti z njimi povezanih transakcij, ki jo predloži Računsko sodišče v skladu s členom 248 Pogodbe ES (4),

               —

               ob upoštevanju člena 272(10) ter členov 274, 275 in 276 Pogodbe ES,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (5), zlasti členov 50, 86, 145, 146 in 147,

               —

               ob upoštevanju člena 71 in Priloge V svojega poslovnika,

               —

               ob upoštevanju poročila Odbora za proračunski nadzor (A6-0153/2009),

               1.

               ugotavlja, da je imel Odbor regij leta 2007 na voljo odobritve za prevzem obveznosti v skupnem znesku 68,6 milijonov EUR (2006: 74,4 milijonov EUR) s stopnjo izkoriščenosti 96,22 %;

               2.

               poudarja, da je Računsko sodišče v letnem poročilu navedlo, da revizija ni dala povoda za kakršno koli važno pripombo v zvezi z Odborom regij;

               3.

               pozdravlja podpis, decembra 2007, novega sporazuma o upravnem sodelovanju med Evropskim ekonomsko-socialnim odborom in Odborom regij za obdobje od 2008 do 2014; je prepričan, da bo sodelovanje med obema institucijama finančno ugodno za evropske davkoplačevalce; nadalje pozdravlja, da je Odbor regij pričel z izvajanjem certifikacije EMAS (Sistem Skupnosti za okoljsko ravnanje in presojo);

               4.

               z zadovoljstvom ugotavlja jasno zavezo obeh odborov k cilju usklajevanja okolja notranje kontrole in standardov, ki temelji na najboljših praksah, kakor tudi na drugih ustreznih finančnih postopkih, ki se nanašajo na skupne službe;

               5.

               ugotavlja, da novi sporazum ohranja najbolj pomembna področja (infrastruktura, informacijske tehnologije in telekomunikacije, prevajanje, vključno z oblikovanjem dokumentov) v pristojnosti skupnih služb, medtem ko so nekatere službe ločene, na primer notranje službe, socialne in zdravstvene službe, knjižnica in predtisk;

               6.

               vendar vztraja, da to ločevanje ne bi smelo vplivati na obseg proračuna, in zato poziva odbora k izvedbi skupne analize, ki bi bila del vmesnega pregleda, da se tako oceni, ali bi ta preusmeritev sredstev koristila obema odboroma; poziva odbora, da Parlament obveščata o oceni malih sporazumov o sodelovanju na področjih, ki jih zadeva ločevanje, z začetka leta 2009;

               7.

               pozdravlja sporazum na ravni storitev, ki je bil sklenjen med Odborom regij in generalnim direktoratom Komisije za proračun, za izvajanje ABAC-a (novi finančni in računovodski instrument), ki je bil uveden januarja 2007;

               8.

               v zvezi s tem pozdravlja oblikovanje enote za pogodbe v okviru skupnih služb, ki bo nudila pomoč vsem operativnim oddelkom iz skupnih služb na področju javnih naročil; ugotavlja, da je bila, v okviru novega sporazuma, služba za preverjanje skupnih služb prenesena v službe, ki so lastne vsakemu odboru;

               9.

               meni, da je ključno, da je nadzor, ki ga izvajajo na primer odredbodajalci, preveritelji in revizorji, dovolj strog; v zvezi s tem poudarja pomen zadostnega števila naključnih pregledov na vseh področjih, poleg nekaj strateških področij, ki imajo višjo stopnjo tveganja;

               10.

               z zadovoljstvom ugotavlja, da je proračunska služba Odbora regij razvila novi instrument za analitično spremljanje proračuna („BudgetWatch“), ki ponuja obširne informacije o vseh proračunskih postavkah in podpostavkah Odbora regij, vključno z razpoložljivimi sredstvi, mesečnim razvojem sredstev in realnimi plačili, izvedenimi v tekočem letu;

               11.

               pozdravlja, da je Odbor regij sestavil seznam občutljivih delovnih mest, kot tudi namen Odbora regij, da znotraj kadrovskega oddelka oblikuje posebno skupino za mobilnost, ki bo pomagala pri razvoju pristopa, usmerjenega v načrtovanje človeških virov;

               12.

               ugotavlja, da je enota za notranjo revizijo v letu 2007 izvedla tri revizije (o izvrševanju izdatkov za misije, o izvajanju zunanjih študij in o primernosti finančnih krogov), kot tudi dve ponovni reviziji (o prenosih plač s korekcijskim koeficientom in o standardih za notranji nadzor);

               13.

               opozarja, da je notranja revizija prenosa plač, ki je bila končana leta 2006 in je vključevala tudi poglobljen pregled vseh obstoječih prenosov, pokazala, da „obstajajo pomanjkljivosti glede načela ločevanja funkcij na tem področju (začetne funkcije in notranje preverjanje), nadzornemu okolju pa bi bilo treba nameniti prednost glede zadevnega tveganja“; ugotavlja tudi, da so bili v februarju 2007 izvedeni spremljevalni ukrepi k priporočilom notranjega revizorja, in da je drugo nadaljnje ukrepanje potekalo leta 2008, ter je bilo ugotovljeno, da je bilo v celoti izvedenih 16 od 20 priporočil; odločno poziva upravo Odbora regij, naj zagotovi celovito izvajanje vseh revizijskih priporočil;

               14.

               poudarja, da je OLAF na podlagi preiskave sklenil, da osem prenosov ni v skladu z zakonskimi pogoji in priporočil, da se od zadevnih uradnikov izterjajo preplačani zneski; z zadovoljstvom ugotavlja, da so bile v začetku leta 2007 izvedene vse izterjave; poleg tega v zvezi s šestimi uslužbenci opozarja, da je OLAF predlagal začetek disciplinskega postopka, za pet od njih pa je tudi predal dosjeje belgijskim organom;

               15.

               ugotavlja, da je organ za imenovanje Odbora regij 6. julija 2007 na podlagi zahteve belgijskih organov odvzel imuniteto zadevnim uslužbencem, ki so jih posledično zaslišali pristojni organi; poleg tega ugotavlja, da je organ za imenovanje Odbora regij 17. novembra 2008 na podlagi zahteve javnega tožilca odvzel imuniteto še enemu uslužbencu;

               16.

               z zadovoljstvom ugotavlja, da je generalni sekretar Odbora regij sprožil upravno preiskavo, ki jo je izvedel nekdanji namestnik generalnega direktorja Komisije; poudarja, da se je v dveh od petih primerov, kjer so bili organom posredovani dosjeji, organ za imenovanje Odbora regij 17. januarja 2008 odločil sprožiti disciplinski postopek pred disciplinsko komisijo; razume, da je v skladu s kadrovskimi predpisi mogoče za te primere sprejeti dokončno odločitev samo potem, ko bo belgijsko sodišče izdalo pravnomočno sodbo;

               17.

               ugotavlja, da bo za ostale tri primere organ za imenovanje sprejel odločitev o začetku disciplinskih postopkov takoj, ko bo prejel potrebne informacije o tem, ali nameravajo belgijski organi nadaljevati z obravnavo teh dosjejev; glede še enega primera, za katerega OLAF ni posredoval dosjeja belgijskim organom, ugotavlja, da je organ za imenovanje sprejel odločitev, da v skladu s priporočili upravne preiskave na zadevnega uslužbenca naslovi opozorilo; ponovno opozarja na svojo zahtevo, da je treba strogo sodno preganjati vse primere, v katerih je mogoče dokazati goljufijo;

               18.

               poziva Odbor regij, naj preuči sorazmerne disciplinske ukrepe, če bo to zahteval izid še nerešenih primerov;

               19.

               ugotavlja, da imajo člani Odbora regij bodisi volilni mandat regionalne ali lokalne oblasti ali pa so politično odgovorni izvoljeni skupščini; nadalje ugotavlja, da v tej vlogi člani podajo izjavo o svojih finančnih interesih, ter pri tem razkrijejo pomembne informacije o zadevah, kot so poklicne dejavnosti, ki jih je treba prijaviti, in delovna mesta ali dejavnosti, za katere se prejema plačilo, v skladu z določbami, ki so veljavne v njihovih regionalnih ali lokalnih organih; predlaga, da Odbor regij uvede takšne obveznosti za vse svoje člane; poleg tega predlaga imenovanje neodvisnega nadzornika, naloga katerega bi bila letno in javno poročati o prejetih izjavah, da bosta zagotovljena verodostojen nadzor in kontrola;

               20.

               zahteva, da Odbor regij v svoje naslednje poročilo o dejavnostih (proračunsko leto 2008) vključi poglavje, ki bo vsebovalo podrobno poročilo o nadaljnjem ukrepanju med letom predčasnih sklepov o razrešnici Parlamenta, skupaj z morebitnimi razlagami, zakaj priporočila niso bila upoštevana, in ne samo s sklicevanjem na sklepe o razrešnici;

               21.

               ugotavlja, da so pravila o javnih naročilih iz finančne uredbe kljub njenim spremembam za manjše institucije, kot je Odbor regij, še vedno precejšnje breme, predvsem kadar gre za naročila razmeroma majhne vrednosti; poziva Komisijo, naj se v prihodnje med pripravami na oblikovanje predlogov za spreminjanje finančne uredbe obširno posvetuje z generalnim sekretarjem Odbora regij in njegovo administracijo, da bodo pri končnem osnutku v celoti upoštevani njihovi pridržki.

      (1)  UL L 77, 16.3.2007.

      (2)  UL C 287, 10.11.2008, str. 1.

      (3)  UL C 286, 10.11.2008, str. 1.

      (4)  UL C 287, 10.11.2008, str. 111.

      (5)  UL L 248, 16.9.2002, str. 1.


title: Sklep Evropskega parlamenta z dne 23. aprila 2009 o razrešnici glede izvrševanja proračuna Evropske agencije za pomorsko varnost za proračunsko leto 2007

text:
               26.9.2009

               SL

               Uradni list Evropske unije

               L 255/172

         SKLEP EVROPSKEGA PARLAMENTA
   z dne 23. aprila 2009
   o razrešnici glede izvrševanja proračuna Evropske agencije za pomorsko varnost za proračunsko leto 2007
   (2009/669/ES)
   EVROPSKI PARLAMENT,

               —

               ob upoštevanju zaključnih računov Evropske agencije za pomorsko varnost za proračunsko leto 2007 (1),

               —

               ob upoštevanju poročila Računskega sodišča o končnih letnih računovodskih izkazih Evropske agencije za pomorsko varnost za proračunsko leto 2007 skupaj z odgovori agencije (2),

               —

               ob upoštevanju priporočila Sveta z dne 10. februarja 2009 (5588/2009 – C6-0060/2009),

               —

               ob upoštevanju Pogodbe ES, zlasti člena 276,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (3), zlasti člena 185,

               —

               ob upoštevanju Uredbe (ES) št. 1406/2002 Evropskega Parlamenta in Sveta z dne 27. junija 2002 o ustanovitvi Evropske agencije za pomorsko varnost (4) in zlasti člena 19,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe (ES, Euratom) št. 1605/2002 (5), zlasti člena 94,

               —

               ob upoštevanju člena 71 in Priloge V svojega poslovnika,

               —

               ob upoštevanju poročila Odbora za proračunski nadzor in mnenja Odbora za promet in turizem (A6-0167/2009),

               1.

               podeli razrešnico izvršnemu direktorju Evropske agencije za pomorsko varnost glede izvrševanja proračuna Agencije za proračunsko leto 2007;

               2.

               navaja svoje pripombe v priloženi resoluciji;

               3.

               naroči svojemu predsedniku, naj ta sklep in resolucijo, ki je del sklepa, posreduje izvršnemu direktorju Evropske agencije za pomorsko varnost, Svetu, Komisiji in Računskemu sodišču ter poskrbi za objavo v Uradnem listu Evropske unije (serija L).

            Predsednik

         Hans-Gert PÖTTERING

            Generalni sekretar

         Klaus WELLE

      (1)  UL C 278, 31.10.2008, str. 20.

      (2)  UL C 311, 5.12.2008, str. 57.

      (3)  UL L 248, 16.9.2002, str. 1.

      (4)  UL L 208, 5.8.2002, str. 1.

      (5)  UL L 357, 31.12.2002, str. 72.
   RESOLUCIJA EVROPSKEGA PARLAMENTA
   z dne 23. aprila 2009
   s pripombami, ki so del sklepa o razrešnici glede izvrševanja proračuna Evropske agencije za pomorsko varnost za proračunsko leto 2007
   EVROPSKI PARLAMENT,

               —

               ob upoštevanju zaključnih računov Evropske agencije za pomorsko varnost za proračunsko leto 2007 (1),

               —

               ob upoštevanju poročila Računskega sodišča o končnih letnih računovodskih izkazih Evropske agencije za pomorsko varnost za proračunsko leto 2007 skupaj z odgovori agencije (2),

               —

               ob upoštevanju priporočila Sveta z dne 10. februarja 2009 (5588/2009 – C6-0060/2009),

               —

               ob upoštevanju Pogodbe ES, zlasti člena 276,

               —

               ob upoštevanju Uredbe Sveta (ES, Euratom) št. 1605/2002 z dne 25. junija 2002 o finančni uredbi, ki se uporablja za splošni proračun Evropskih skupnosti (3), zlasti člena 185,

               —

               ob upoštevanju Uredbe (ES) št. 1406/2002 Evropskega Parlamenta in Sveta z dne 27. junija 2002 o ustanovitvi Evropske agencije za pomorsko varnost (4) in zlasti člena 19,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe (ES, Euratom) št. 1605/2002 (5), zlasti člena 94,

               —

               ob upoštevanju člena 71 in Priloge V svojega poslovnika,

               —

               ob upoštevanju poročila Odbora za proračunski nadzor in mnenja Odbora za promet in turizem (A6-0167/2009),

               A.

               ker je Računsko sodišče navedlo, da je prejelo zadostno zagotovilo o zanesljivosti letnih računovodskih izkazov za proračunsko leto 2007 ter o zakonitosti in pravilnosti z njimi povezanih transakcij,

               B.

               ker je Parlament dne 22. aprila 2008 izvršnemu direktorju Evropske agencije za pomorsko varnost podelil razrešnico glede izvrševanja proračuna agencije za proračunsko leto 2006 (6) in v resoluciji, ki spremlja sklep Parlamenta o razrešnici, med drugim

                           —

                           omenil ugotovitve Računskega sodišča, da postopki za določitev proračuna in kadrovskega načrta niso bili dovolj strogi, zaradi česar je prišlo do visokega števila proračunskih prenosov, neustreznega načrtovanja zaposlovanja osebja in nepravilne predstavitve proračuna,

                           —

                           je zaskrbljen zaradi ugotovitve sodišča, da je bilo nekaj zakonitih obveznosti sprejetih pred ustrezno proračunsko obveznostjo,

               1.

               ugotavlja, da je agencija iz proračuna za leto 2007 prejela 48 249 000 EUR za odobritve za prevzem obveznosti in odobritve plačil;

               2.

               obžaluje, da je Računsko sodišče ugotovilo, tako kot leta 2006, da postopki agencije za določitev proračuna niso bili dovolj strogi;

               3.

               je seznanjen z ugotovitvami Računskega sodišča, da je bilo leta 2007 opravljenih 32 prenosov; je seznanjen s kritiko Računskega sodišča glede visokega števila prenosov;

               4.

               je seznanjen z odgovorom agencije, da so prenosi še vedno pod mejo 10 % iz finančne uredbe;

               5.

               je prav tako seznanjen s kritiko Računskega sodišča, da je bilo od sredine junija do decembra 2007 neupravičeno prenesenih v namenske prejemke 25 000 000 EUR za ukrepe proti onesnaževanju, ki jih je proračunski organ odobril kot redna sredstva;

               6.

               je seznanjen z odgovorom agencije, da se je dne 20. marca 2007 po predlogu Komisije odločila, da bo sredstva za ukrepe proti onesnaževanju opredelila kot namenske prejemke, dne 21. novembra 2007 pa je sklenila, da teh sredstev ne bo več obravnavala kot takih;

               7.

               je razočaran, ker je Računsko sodišče, tako kot leta 2006, ponovno ugotovilo, da so bile pravne obveznosti prevzete pred ustreznimi proračunskimi obveznostmi; poziva agencijo, naj pospeši svoja prizadevanja za usposabljanje in komunikacijo, da bi v prihodnje preprečila takšno stanje; zahteva, da se ukrepi, ki bodo sledili, navedejo v letnem poročilu dejavnosti agencije za leto 2008;

               8.

               ugotavlja, da je Računsko sodišče pri postopkih zaposlovanja našlo naslednje pomanjkljivosti:

                           —

                           izbirna merila in minimalni rezultati, potrebni za prehod na naslednjo stopnjo natečajev, niso bili določeni pred začetkom procesa ocenjevanja,

                           —

                           kadrovski odbor ni bil povabljen k sodelovanju pri postopkih zaposlovanja;

               9.

               je seznanjen z odgovorom agencije, da so bili sprejeti ukrepi za predhodno določitev izbirnih meril in minimalnih rezultatov;

               10.

               poziva agencijo, naj poskrbi, da bodo njeni postopki zaposlovanja pregledni in nediskriminatorni, zlasti z zagotovitvijo sodelovanja kadrovskega odbora;

               11.

               pozdravlja, da agencija tesno sodeluje z Evropskim centrom za spremljanje drog in zasvojenosti z drogami, ki ima prav tako sedež v Lizboni, v namen skupne uporabe stavb ter infrastrukture in storitev;

               12.

               poziva Komisijo, naj zagotovi, da bo agencija v prihodnje ohranjala strogo finančno disciplino in spoštovala dogovorjeni proračun;

               13.

               sporoča, da so druge pripombe k sklepu o razrešnici, ki so horizontalne narave, zbrane v resoluciji z dne 23. aprila 2009 o finančnem poslovodenju in nadzoru agencij EU (7).

      (1)  UL C 278, 31.10.2008, str. 20.

      (2)  UL C 311, 5.12.2008, str. 57.

      (3)  UL L 248, 16.9.2002, str. 1.

      (4)  UL L 208, 5.8.2002, str. 1.

      (5)  UL L 357, 31.12.2002, str. 72.

      (6)  UL L 88, 31.3.2009, str. 192.

      (7)  Glej stran 206 tega Uradnega lista.


title: Sklep Sveta (SZVP) 2015/778 z dne 18. maja 2015 o vojaški operaciji Evropske unije v južnem delu osrednjega Sredozemlja (EUNAVFOR MED)

text:
               19.5.2015

               SL

               Uradni list Evropske unije

               L 122/31

         SKLEP SVETA (SZVP) 2015/778
   z dne 18. maja 2015
   o vojaški operaciji Evropske unije v južnem delu osrednjega Sredozemlja (EUNAVFOR MED)
   SVET EVROPSKE UNIJE JE –
   ob upoštevanju Pogodbe o Evropski uniji ter zlasti člena 42(4) in člena 43(2) Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 20. aprila 2015 potrdil, da je odločno zavezan sprejeti ukrepe, s katerimi bi preprečili človeške tragedije zaradi tihotapljenja ljudi prek Sredozemlja.

               (2)

               Evropski svet je 23. aprila 2015 izrazil ogorčenje nad razmerami v Sredozemlju in poudaril, da bo Unija – v sodelovanju z državami izvora in tranzita – skušala storiti vse, kar je v njeni moči, da bi preprečili nove smrtne žrtve na morju in odpravili temeljne vzroke te človeške tragedije ter zlasti takoj preprečili nadaljnje umiranje ljudi na morju. Evropski svet se je zavezal okrepiti prisotnost Unije na morju, preprečevati nezakonite migracijske tokove ter okrepiti notranjo solidarnost in odgovornost.

               (3)

               Evropski svet se je 23. aprila 2015 tudi zavezal, da se bo v skladu z mednarodnim pravom bojeval proti trgovcem z ljudmi, ter je sprejel sistematična prizadevanja za identifikacijo, zajetje in uničenje plovil, preden jih uporabijo trgovci z ljudmi, ter pozval visokega predstavnika Unije za zunanje zadeve in varnostno politiko (VP), naj začne priprave za morebitno operacijo v okviru skupne varnostne in obrambne politike (SVOP) v ta namen.

               (4)

               VP je 11. maja 2015 Varnostni svet ZN obvestila o krizi v zvezi z migranti v Sredozemlju in o pripravah na morebitno pomorsko operacijo Unije v okviru njene skupne varnostne in obrambne politike. V tej zvezi je poudarila, da Unija za ukrepanje potrebuje podporo Varnostnega sveta ZN.

               (5)

               Svet je 18. maja 2015 odobril koncept kriznega upravljanja za operacijo v okviru SVOP za razbitje poslovnega modela tihotapcev z ljudmi v južnem delu osrednjega Sredozemlja.

               (6)

               Operacija Unije v okviru SVOP bo potekala v skladu z mednarodnim pravom, zlasti ustreznimi določbami Konvencije Združenih narodov o pomorskem mednarodnem pravu iz leta 1982 (UNCLOS) ter Protokola proti tihotapljenju migrantov po kopnem, morju in zraku iz leta 2000 (v nadaljnjem besedilu: Protokol proti tihotapljenju migrantov) oz. Protokola za preprečevanje, zatiranje in kaznovanje trgovine z ljudmi, zlasti ženskami in otroki, ki dopolnjujeta Konvencijo Združenih narodov proti mednarodnemu organiziranemu kriminalu, Mednarodne konvencije o varstvu človeškega življenja na morju iz leta 1974 (SOLAS), Mednarodne konvencije o iskanju in reševanju na morju (SAR) iz leta 1979, Konvencije za varstvo morskega okolja in obalnega območja Sredozemlja (Barcelonska konvencija) iz leta 1976 in Ženevske konvencije iz leta 1951 o statusu beguncev, ter načelom nevračanja in mednarodnim pravom s področja človekovih pravic.
               Konvencije UNCLOS, SOLAS in SAR vsebujejo obveznost pomagati ljudem, ki se znajdejo v stiski na morju, ter preživete pripeljati na varno; plovila, dodeljena operaciji EUNAVFOR MED, bodo zato pripravljena in opremljena za izvajanje s tem povezanih nalog, usklajeval pa jih bo pristojni center za usklajevanje reševanja.

               (7)

               Države lahko na odprtem morju v skladu z ustreznim nacionalnim in mednarodnim pravom prepovejo plovila, za katera sumijo, da tihotapijo migrante, če država zastave dovoljuje vkrcanje na plovilo in njegovo preiskavo ali če zadevno plovilo ne pripada nobeni državi, ter sprejmejo ustrezne ukrepe zoper plovila, osebe in tovor.

               (8)

               Zoper plovila, osumljena sodelovanja pri tihotapljenju ljudi ali trgovini z njimi, se lahko ob privolitvi zadevne države ali v skladu z resolucijo Varnostnega sveta ZN ali obojim sprejmejo tudi ukrepi v teritorialnih ali celinskih vodah, na ozemlju ali v zračnem prostoru države.

               (9)

               Država lahko sprejme ustrezne ukrepe zoper osebe na svojem ozemlju, za katere sumi, da tihotapijo ljudi ali z njimi trgujejo, da bi jih v skladu z mednarodnim pravom in svojim nacionalnim pravom lahko pridržala in sodno preganjala.

               (10)

               Politični in varnostni odbor (PVO) bi moral v okviru odgovornosti Sveta in VP izvajati politični nadzor nad operacijo Unije za krizno upravljanje, ji zagotavljati strateško vodenje ter sprejemati ustrezne odločitve v skladu s tretjim odstavkom člena 38 Pogodbe o Evropski uniji (PEU).

               (11)

               Na podlagi člena 41(2) PEU in v skladu s Sklepom Sveta (SZVP) 2015/528 (1) operativne odhodke, ki nastanejo na podlagi tega sklepa in so vojaškega ali obrambnega pomena, krijejo države članice.

               (12)

               V skladu s členom 5 Protokola št. 22 o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri pripravi in izvajanju sklepov in ukrepov Unije, ki zadevajo obrambo. Danska zato ne sodeluje pri sprejetju tega sklepa, ki je ne zavezuje in se zanjo ne uporablja, ter ne sodeluje pri financiranju te operacije –

         SPREJEL NASLEDNJI SKLEP:
   Člen 1
   Misija
   1.   Unija izvaja vojaško operacijo kriznega upravljanja, ki prispeva k prekinitvi poslovnega modela mrež za tihotapljenje ljudi in trgovino z njimi v južnem delu osrednjega Sredozemlja (EUNAVFOR MED), kar se doseže s sistematičnimi prizadevanji za identifikacijo, zajetje in odstranitev plovil in sredstev, ki jih uporabljajo tihotapci ali trgovci z ljudmi oziroma za katere se sumi, da jih uporabljajo tihotapci ali trgovci z ljudmi, v skladu z veljavnim mednarodnim pravom, vključno z UNCLOS in morebitnimi resolucijami Varnostnega sveta ZN.
   2.   Območje delovanja se pred začetkom EUNAVFOR MED določi v ustreznih dokumentih načrtovanja, ki jih odobri Svet.
   Člen 2
   Mandat
   1.   EUNAVFOR MED se izvaja v skladu s političnimi, strateškimi in politično-vojaškimi cilji, določenimi v konceptu kriznega upravljanja, ki ga je 18. maja 2015 odobril Svet.
   2.   EUNAVFOR MED se izvaja v zaporednih fazah in v skladu z zahtevami mednarodnega prava. EUNAVFOR MED:

               (a)

               v prvi fazi podpira odkrivanje in spremljanje migracijskih mrež z zbiranjem informacij in patruljiranjem na odprtem morju v skladu z mednarodnim pravom;

               (b)

               v drugi fazi

                           (i)

                           na odprtem morju izvaja preiskovanje in preglede na krovu ter zasega in preusmerja plovila, za katera se sumi, da se uporabljajo za tihotapljenje ljudi ali trgovino z njimi, v skladu z veljavnim mednarodnim pravom, vključno UNCLOS in Protokolom proti tihotapljenju migrantov;

                           (ii)

                           v skladu z morebitnimi veljavnimi resolucijami Varnostnega sveta ZN ali ob privolitvi zadevne obalne države na odprtem morju ali v teritorialnih in celinskih vodah te države izvaja preiskovanje in preglede na krovu ter zasega in preusmerja plovila, za katera se sumi, da se uporabljajo za tihotapljenje ljudi ali trgovino z njimi, v skladu s pogoji iz zadevne resolucije ali privolitve;

               (c)

               v tretji fazi v skladu z morebitnimi veljavnimi resolucijami Varnostnega sveta ZN ali ob privolitvi zadevne obalne države sprejme vse potrebne ukrepe, vključno z odstranitvijo ali onemogočenjem uporabe, proti plovilom in z njimi povezanim sredstvom na ozemlju zadevne države, za katere se sumi, da se uporabljajo za tihotapljenje ljudi ali trgovino z njimi, v skladu s pogoji iz zadevne resolucije ali privolitve.

         3.   Svet ob upoštevanju morebitnih veljavnih resolucij Varnostnega sveta ZN in privolitve zadevnih obalnih držav oceni, ali so izpolnjeni pogoji za prehod s prve faze.
   4.   EUNAVFOR MED lahko v skladu z veljavnim pravom zbira osebne podatke oseb, vkrcanih na krov ladij, ki sodelujejo v misiji EUNAVFOR MED, in sicer v zvezi z značilnostmi, ki bi lahko bile v pomoč pri identifikaciji teh oseb, vključno s prstnimi odtisi, in naslednje informacije, razen drugih osebnih podatkov: priimek, dekliški priimek, imena in morebitne vzdevke ali privzeta imena, datum in kraj rojstva, državljanstvo, spol, stalno prebivališče, poklic in začasno prebivališče ter podatke o vozniških dovoljenjih, osebnih dokumentih in potnih listih. Takšne podatke in podatke v zvezi s plovili in opremo, ki jih uporabljajo takšne osebe, lahko posreduje zadevnim organom kazenskega pregona v državah članicah in/ali pristojnim organom Unije.
   Člen 3
   Imenovanje poveljnika operacije EU
   Kontraadmiral Enrico Credendino se imenuje za poveljnika operacije EU EUNAVFOR MED.
   Člen 4
   Določitev operativnega štaba EU
   Operativni štab EUNAVFOR MED je v Rimu, Italija.
   Člen 5
   Načrtovanje in začetek operacije
   Svet sprejme sklep o začetku EUNAVFOR MED na priporočilo poveljnika operacije EUNAVFOR MED po odobritvi operativnega načrta in pravil delovanja, potrebnih za izvrševanje mandata.
   Člen 6
   Politični nadzor in strateško vodenje
   1.   PVO v okviru pristojnosti Sveta in VP politično nadzira in strateško vodi EUNAVFOR MED. Svet pooblašča PVO za sprejemanje ustreznih odločitev v skladu s členom 38 PEU. To pooblastilo zajema pristojnosti za spreminjanje dokumentov načrtovanja, vključno z načrtom operacije, strukture poveljevanja in pravil delovanja. Zajema tudi pristojnost za sprejemanje sklepov o imenovanju poveljnika operacije EU in poveljnika sil EU. Za odločitve v zvezi s cilji in prenehanjem vojaške operacije EU je še naprej pristojen Svet. PVO je na podlagi člena 2(3) tega sklepa pooblaščen, da določi, kdaj se preide med različnimi fazami operacije.
   2.   PVO redno poroča Svetu.
   3.   Predsednik Vojaškega odbora EU (VOEU) redno poroča PVO o izvajanju EUNAVFOR MED. PVO lahko po potrebi na svoje sestanke povabi poveljnika operacije EU ali poveljnika sil EU.
   Člen 7
   Vojaško vodenje
   1.   VOEU spremlja pravilno izvajanje EUNAVFOR MED, ki se izvaja pod odgovornostjo poveljnika operacije EU.
   2.   Poveljnik operacije EU redno poroča VOEU. Po potrebi lahko VOEU na svoje sestanke povabi poveljnika operacije EU ali poveljnika sil EU.
   3.   Predsednik VOEU je glavna točka za stike s poveljnikom operacije EU.
   Člen 8
   Skladnost odziva Unije in usklajevanje
   1.   VP zagotovi izvajanje tega sklepa in njegovo skladnost z zunanjim delovanjem Unije na splošno, vključno z razvojnimi programi Unije in njeno humanitarno pomočjo.
   2.   VP, ki mu pomaga Evropska služba za zunanje delovanje (ESZD), je glavna točka za stike z Združenimi narodi, organi držav v regiji ter drugimi mednarodnimi in dvostranskimi akterji, tudi z Natom, Afriško unijo in Ligo arabskih držav.
   3.   EUNAVFOR MED sodeluje z zadevnimi organi držav članic ter vzpostavi mehanizem za usklajevanje in po potrebi sklene sporazume z drugimi agencijami in organi Unije, zlasti Frontexom, Europolom, Eurojustom, Evropskim azilnim podpornim uradom in ustreznimi misijami v okviru SVOP.
   Člen 9
   Sodelovanje tretjih držav
   1.   Brez poseganja v avtonomijo odločanja Unije ali v enotni institucionalni okvir ter v skladu z ustreznimi smernicami Evropskega sveta se k sodelovanju pri tej operaciji lahko povabijo tretje države.
   2.   Svet pooblašča PVO, da tretje države povabi, naj ponudijo prispevke, in da na priporočilo poveljnika operacije EU in VOEU sprejme ustrezne sklepe o sprejetju predlaganih prispevkov.
   3.   Podrobnosti o sodelovanju tretjih držav se določijo v sporazumih, ki se sklenejo v skladu s členom 37 PEU in postopkom iz člena 218 Pogodbe o delovanju Evropske unije (PDEU). Če sta Unija in tretja država sklenili sporazum o vzpostavitvi okvira za sodelovanje te države v misijah Unije za krizno upravljanje, se za namene EUNAVFOR MED uporabljajo določbe tega sporazuma.
   4.   Tretje države, ki v vojaškem smislu znatno prispevajo k EUNAVFOR MED, imajo enake pravice in obveznosti glede vsakodnevnega vodenja operacije kot države članice, ki sodelujejo v operaciji.
   5.   Svet pooblašča PVO za sprejetje ustreznih sklepov o ustanovitvi odbora prispevajočih držav, če bi tretje države zagotovile znaten vojaški prispevek.
   Člen 10
   Status osebja pod vodstvom Unije
   Status enot in osebja pod vodstvom Unije se po potrebi določi v skladu z mednarodnim pravom.
   Člen 11
   Finančne določbe
   1.   Skupni stroški vojaške operacije EU se upravljajo v skladu s Sklepom (SZVP) 2015/528.
   2.   Referenčni finančni znesek skupnih stroškov EUNAVFOR MED je 11,82 milijona EUR. Odstotek referenčnega zneska iz člena 25(1) Sklepa (SZVP) 2015/528 znaša 70 % v obveznostih in 40 % za plačila.
   Člen 12
   Razkritje podatkov
   1.   VP je pooblaščen, da tretjim državam, pridruženim temu sklepu, če je to ustrezno in skladno s potrebami EUNAVFOR MED, v skladu s Sklepom Sveta 2013/488/EU (2) razkrije tajne podatke EU, ki so bili pripravljeni za namene operacije na naslednji način:

               (a)

               do stopnje, ki je določena v veljavnih sporazumih o varovanju tajnosti podatkov, sklenjenih med Unijo in zadevno tretjo državo, ali

               (b)

               do stopnje „CONFIDENTIEL UE/EU CONFIDENTIAL“ v drugih primerih.

         2.   VP je prav tako pooblaščen, da ob upoštevanju operativnih potreb EUNAVFOR MED in v skladu s Sklepom 2013/488/EU ZN razkrije tajne podatke EU do stopnje „RESTREINT UE/EU RESTRICTED“, ki so bili pripravljeni za namene EUNAVFOR MED. V ta namen se sklenejo dogovori med VP in pristojnimi organi Združenih narodov.
   3.   VP je pooblaščen, da tretjim državam, pridruženim temu sklepu, posreduje vse netajne dokumente EU v zvezi z razpravami Sveta o operaciji, za katere v skladu s členom 6(1) Poslovnika Sveta (3) velja obveznost varovanja poslovne skrivnosti.
   4.   VP lahko taka pooblastila in možnost sklepanja dogovorov iz tega člena prenese na osebje ESZD, poveljnika operacije EU ali poveljnika sil EU v skladu z oddelkom VII Priloge VI k Sklepu 2013/488/EU.
   Člen 13
   Začetek veljavnosti in prenehanje
   Ta sklep začne veljati na dan sprejetja.
   EUNAVFOR MED se konča najpozneje dvanajst mesecev po vzpostavitvi polne operativne zmogljivosti.
   Ta sklep se v skladu z odobrenimi načrti o prenehanju EUNAVFOR MED razveljavi z dnem, ko preneha delovati operativni štab EU, ter brez poseganja v postopke v zvezi z revizijskim pregledom in predložitvijo računov o EUNAVFOR MED iz Sklepa (SZVP) 2015/528.

      V Bruslju, 18. maja 2015

            Za Svet

            Predsednica

         F. MOGHERINI

      (1)  Sklep Sveta (SZVP) 2015/528 z dne 27. marca 2015 o določitvi mehanizma za upravljanje financiranja skupnih stroškov operacij Evropske unije, ki so vojaškega ali obrambnega pomena (Athena), in o razveljavitvi Sklepa 2011/871/SZVP (UL L 84, 28.3.2015, str. 39).

      (2)  Sklep Sveta 2013/488/EU z dne 23. septembra 2013 o varnostnih predpisih za varovanje tajnih podatkov EU (UL L 274, 15.10.2013, str. 1).

      (3)  Sklep Sveta 2009/937/EU z dne 1. decembra 2009 o sprejetju Poslovnika Sveta (UL L 325, 11.12.2009, str. 35).


title: Sklep Ministrskega sveta Energetske skupnosti D/2013/03/MC-EnC o podaljšanju trajanja Pogodbe o Energetski skupnosti

text:
               30.11.2013

               SL

               Uradni list Evropske unije

               L 320/81

         SKLEP MINISTRSKEGA SVETA ENERGETSKE SKUPNOSTI
   D/2013/03/MC-EnC
   o podaljšanju trajanja Pogodbe o Energetski skupnosti
   MINISTRSKI SVET ENERGETSKE SKUPNOSTI –
   ob upoštevanju Pogodbe o ustanovitvi Energetske skupnosti (v nadaljnjem besedilu: pogodba) in zlasti člena 97 pogodbe,
   ob upoštevanju naslednjega:

               (1)

               Pogodba je bila podpisana 25. oktobra 2005 in je začela veljati 1. julija 2006.

               (2)

               Pogodba je bila v skladu z njenim členom 97 sklenjena za obdobje desetih let od začetka njene veljavnosti, podaljša pa se s sklepom Ministrskega sveta.

               (3)

               Energetska skupnost se je izkazala za učinkovit okvir za regionalno sodelovanje na energetskem področju.

               (4)

               Energetska skupnost skrbno spremlja premike v energetski politiki Evropske unije in je prevzela obveznosti tudi po letu 2016.

               (5)

               Podaljšanje pogodbe so jasno podprle institucije Evropske unije (1), pa tudi stalna skupina na visoki ravni na svojih sestankih 19. junija oziroma 23. oktobra 2013 –

         JE SPREJEL NASLEDNJI SKLEP:
   Člen 1
   Podaljšanje trajanja Pogodbe o Energetski skupnosti
   Trajanje pogodbe se podaljša za 10 let.
   Člen 2
   Začetek veljavnosti
   Ta sklep začne veljati s sprejetjem.

      V Beogradu, 24. oktobra 2013

            Za Ministrski svet

         Z. MIHAJLOVIĆ

      (1)  Poročilo Komisije Evropskemu parlamentu in Svetu v skladu s členom 7 Sklepa 2006/500/ES, 10.3.2011, COM(2011) 105 final; Sporočilo Komisije Evropskemu parlamentu, Svetu, Evropskemu ekonomsko-socialnemu odboru in Odboru regij o zanesljivosti oskrbe z energijo in mednarodnem sodelovanju – Energetska politika EU: povezovanje s partnerji zunaj naših meja, 7.9.2011, COM(2011) 539 final; sklepi Sveta Evropske unije s seje 24. novembra 2011 o krepitvi zunanje razsežnosti energetske politike EU.


title: 2004/821/SZVP: Sklep Političnega in varnostnega Odbora BiH/4/2004 z dne 19. oktobra 2004 o imenovanju vodje poveljniške enote EU v Neaplju za vojaško operacijo Evropske unije v Bosni in Hercegovini

text:
               2.12.2004

               SL

               Uradni list Evropske unije

               L 357/38

      SKLEP POLITIČNEGA IN VARNOSTNEGA ODBORA BiH/4/2004
   z dne 19. oktobra 2004
   o imenovanju vodje poveljniške enote EU v Neaplju za vojaško operacijo Evropske unije v Bosni in Hercegovini
   (2004/821/SZVP)
   POLITIČNI IN VARNOSTNI ODBOR JE –
   ob upoštevanju Pogodbe o Evropski uniji in zlasti člena 25(3) Pogodbe,
   ob upoštevanju Skupnega ukrepa Sveta 2004/570/SZVP z dne 12. julija 2004 o vojaški operaciji Evropske unije v Bosni in Hercegovini (1) in zlasti člena 6 Skupnega ukrepa,
   ob upoštevanju naslednjega:

               (1)

               Z izmenjavo pisem med generalnim sekretarjem/visokim predstavnikom in generalnim sekretarjem Nata dne 28. septembra 2004 in 8. oktobra 2004 se je Severnoatlantski svet strinjal dati na razpolago načelnika štaba Združenega poveljstva sil v Neaplju, kot vodjo poveljniške enote EU v Neaplju.

               (2)

               Vojaški odbor EU se je 15. septembra 2004 strinjal s predlogom poveljnika operacij EU, da se načelnika štaba Združenega poveljstva sil v Neaplju, generala Ciro COCOZZA, imenuje za vodjo poveljniške enote EU v Neaplju za vojaško operacijo Evropske unije v Bosni in Hercegovini.

               (3)

               V skladu s členom 6 Skupnega ukrepa 2004/570/SZVP je Svet pooblastil Politični in varnostni odbor (PVO) za izvajanje političnih in strateških smernic vojaške operacije EU.

               (4)

               V skladu s členom 6 Protokola o stališču Danske, priloženega Pogodbi o Evropski uniji in Pogodbi o ustanovitvi Evropske skupnosti, Danska ne sodeluje pri pripravi in izvedbi odločitev in ukrepov Evropske unije, ki zadevajo obrambo.

               (5)

               Evropski svet je na zasedanju v Kopenhagnu 12. in 13. decembra 2002 sprejel izjavo, v skladu s katero bodo ureditve sporazuma „Berlin plus“ uporabljale in izvajale samo tiste države članice EU, ki so hkrati tudi članice Nata ali pogodbenice „Partnerstva za mir“ ter so v ta namen sklenile dvostranske varnostne sporazume z Natom –

         SKLENIL:
   Člen 1
   General Ciro COCOZZA je imenovan za vodjo poveljniške enote EU v Neaplju za vojaško operacijo Evropske unije v Bosni in Hercegovini.
   Člen 2
   Ta sklep začne veljati z dnem sprejetja.

      V Bruslju, 19. oktobra 2004

            Za politični in varnostni odbor

            Predsednik

         A. HAMER

      (1)  UL L 252, 28.7.2004, str. 10.


title: 2005/694/ES: Odločba Sveta z dne 28. julija 2005 o obstoju čezmernega primanjkljaja v Italiji

text:
               11.10.2005

               SL

               Uradni list Evropske unije

               L 266/57

      ODLOČBA SVETA

   z dne 28. julija 2005
   o obstoju čezmernega primanjkljaja v Italiji
   (2005/694/ES)
   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti člena 104(6) Pogodbe,
   ob upoštevanju priporočila Komisije,
   ob upoštevanju pripomb Italije,
   ob upoštevanju naslednjega:

               (1)

               V skladu s členom 104 Pogodbe se morajo države članice izogibati čezmernemu javno-finančnemu primanjkljaju.

               (2)

               Pakt stabilnosti in rasti temelji na cilju zdravih javnih financ kot sredstvu za izboljšanje pogojev za stabilnost cen in za močno trajnostno rast, ki pospešuje ustvarjanje delovnih mest.

               (3)

               Postopek v zvezi s čezmernim primanjkljajem v skladu s členom 104 predvideva odločbo o obstoju čezmernega primanjkljaja. Protokol o postopku v zvezi s čezmernim primanjkljajem, priložen k Pogodbi, opredeljuje nadaljnje določbe, ki se nanašajo na izvajanje postopka v zvezi s čezmernim primanjkljajem. Uredba Sveta (ES) št. 3605/93 (1) določa podrobna pravila in opredelitve pojmov za uporabo določb navedenega protokola.

               (4)

               V členu 104(5) Pogodbe se zahteva od Komisije, da predloži svoje mnenje Svetu, če meni, da v neki državi članici obstaja čezmerni primanjkljaj ali da bi do njega lahko prišlo. Komisija je 29. junija 2005 Svetu predložila takšno mnenje o Italiji. Ob upoštevanju poročila Komisije v skladu s členom 104(3) Pogodbe in ob upoštevanju mnenja Ekonomsko-finančnega odbora v skladu s členom 104(4) Pogodbe je Komisija ugotovila, da čezmerni primanjkljaj v Italiji obstaja. Pri pripravljanju svoje ocene je Komisija upoštevala Poročilo Ekonomsko-finančnega sveta Evropskemu svetu o „izboljšanju izvajanja Pakta stabilnosti in rasti“, ki ga je slednji potrdil 22. marca 2005.

               (5)

               Člen 104(6) Pogodbe določa, da mora Svet po opravljeni celoviti oceni in pred odločanjem, ali čezmerni primanjkljaj obstaja, upoštevati morebitne pripombe zadevne države članice. V primeru Italije ta celovita ocena vodi k naslednjim sklepom.

               (6)

               V skladu z do sedaj sporočenimi vrednostmi za leti 2003 in 2004 je delež primanjkljaja v letih 2003 in 2004 presegel, vendar pa ostal blizu referenčne vrednosti 3 % BDP. Kršitev referenčne vrednosti iz Pogodbe, ki znaša 3 % BDP, v letih 2003 in 2004 ni bila posledica izrednega dogodka, na katerega italijanski organi niso mogli vplivati, niti ni izhajala iz resnega gospodarskega upada v smislu Pakta stabilnosti in rasti. Stopnja gospodarske rasti je bila v zadnjih treh letih pozitivna, ampak nizka (0,4 %, 0,3 % in 1,2 % v letih 2002, 2003 oziroma 2004). Ocenjuje se, da se je proizvodna vrzel skrčila z 2,1 % potencialnega BDP v letu 2001 na – 1,3 % potencialnega BDP v letu 2004. Razmere počasne rasti v letih 2003 in 2004 kot take ne morejo biti opredeljene kot izjemne v smislu Pogodbe in Pakta stabilnosti in rasti.

               (7)

               Preseganje referenčne vrednosti se ne more obravnavati kot začasno, ker po preseganju (vendar ostajanju blizu) referenčne vrednosti v letih 2003 in 2004 Komisija predvideva, da bo primanjkljaj referenčno vrednost ob običajni predpostavki nespremenjenih politik v letih 2005 in 2006 občutno presegel. To kaže, da zahteva iz Pogodbe glede merila o primanjkljaju ni izpolnjena.

               (8)

               Poleg tega je razmerje dolga do BDP, ki v letu 2004 znaša okoli 106–107  % BDP, očitno nad referenčno vrednostjo iz Pogodbe in se v zadnjih letih ni zmanjševalo dovolj hitro. Na hitrost zmanjševanja dolga so vplivale izredne operacije, ki so prispevale k povečevanju dolga. Poleg tega sedanja raven primarnega presežka (pod 2 % BDP v letu 2004) ni dovolj za zagotovitev zadovoljivega upadanja deleža dolga. To kaže, da zahteva Pogodbe glede merila za dolg, prav tako ni izpolnjena.

               (9)

               Svet je preučil ostale pomembne dejavnike, vključene v poročilo Komisije v skladu s členom 104(3) Pogodbe, ter dodatne dejavnike, ki so jih predložili italijanski organi v pismu z dne 6. junija 2005. V skladu s Poročilom Ekonomsko-finančnega sveta Evropskemu svetu o „izboljšanju izvajanja Pakta stabilnosti in rasti“, mora biti upoštevanje drugih pomembnih dejavnikov iz Odločbe Sveta o obstoju čezmernega primanjkljaja v skladu s členom 104(6) Pogodbe „popolnoma odvisno od osnovnega načela, da je – pred upoštevanjem drugih pomembnih dejavnikov – preseganje referenčne vrednosti začasno in da primanjkljaj ostaja blizu referenčni vrednosti“. V primeru Italije prvi pogoj ni izpolnjen. Zato se v primeru Italije drugi pomembni dejavniki za namen Odločbe Sveta v skladu s členom 104(6) Pogodbe ne upoštevajo –

         SPREJEL NASLEDNJO ODLOČBO:
   Člen 1
   Iz celovite ocene sledi, da v Italiji obstaja čezmerni primanjkljaj.
   Člen 2
   Ta odločba je naslovljena na Italijansko republiko.

      V Bruslju, 28. julija 2005

            Za Svet

            Predsednik

         D. ALEXANDER

      (1)  UL L 332, 31.12.1993, str. 7. Uredba, kakor je bila nazadnje spremenjena z Uredbo Komisije (ES) št. 351/2002 (UL L 55, 26.2.2002, str. 23).